MAIS peruntuk RM500,000 santuni 9,081 anak yatim
Oleh ISKANDAR SHAH MOHAMED

13 April 2023, 5:11 pm
KLANG – Majlis Agama Islam Selangor (MAIS) memperuntukkan dana sumbangan berjumlah RM500,000 bagi menyantuni kebajikan 9,081 anak yatim di negeri ini.
Pengerusinya, Tan Sri Abdul Aziz Mohd. Yusof berkata, dana menerusi peruntukan Baitulmal MAIS itu diuruskan sepenuhnya oleh Yayasan Islam Darul Ehsan (YIDE).
Menurutnya, YIDE merupakan anak syarikat yang bertanggungjawab dalam mengurus dan menyelia hal ehwal kebajikan anak yatim.
“Sebagai agensi Islam yang bertanggungjawab menyantuni anak yatim, MAIS berharap bantuan itu dimanfaatkan bagi pengurusan rumah anak yatim berdaftar.
“Selain itu, ia dapat memelihara kebajikan dan hal ehwal pengurusan golongan berkenaan,” katanya ketika ditemui pada program agihan bubur lambuk di Johan Setia di sini, hari ini.
Sebanyak 600 bekas bubur itu diagihkan kepada empat rumah anak yatim iaitu Rumah Kebajikan Anak Yatim Al-Munirah; Pertubuhan Kebajikan Anak Yatim Darul Ehsan Malaysia; Rumah Amal Raudhatul Jannah dan Pertubuhan Rumah Anak Yatim Miskin Daerah Kuala Langat.

Pada program itu, seramai 125  anak yatim turut menerima sumbangan duit raya berjumlah RM1,250 bagi meringankan beban dan menceriakan golongan berkenaan.
Abdul Aziz menjelaskan program itu antara inisiatif MAIS mengimarahkan Ramadhan selain mengeratkan silaturahim dan berkongsi rezeki dengan golongan memerlukan.-KOSMO!ONLINE


Wanita jatuh bangunan hempap wanita lain
Oleh KOSMO!

13 April 2023, 6:00 pm
LONDON – Dua wanita berada dalam keadaan kritikal selepas seorang daripada mereka terjatuh dari sebuah bangunan dan menghempap wanita yang lain, lapor akhbar Mirror UK semalam.
Insiden itu menyebabkan pihak berkuasa menutup jalan utama di Wood Green, London selama beberapa jam.
Rakaman dari lokasi kejadian menunjukkan anggota polis dan paramedik Perkhidmatan Ambulans London (LAS) berkumpul di hadapan sebuah kedai makan.
Kedua-dua wanita itu kini kritikal, manakala usaha dijalankan oleh pihak berkuasa untuk mengesan waris mereka.
Laporan berita tempatan mengatakan bahawa wanita itu jatuh dari bangunan tempat letak kereta dan menimpa pejalan kaki di bawahnya.
Jurucakap Polis Metropolitan berkata: “Polis dipanggil oleh LAS pukul 4.50 petang (waktu tempatan) pada Rabu, 12 April mengenai laporan seorang wanita cedera selepas terjatuh dari tempat tinggi di High Road, Wood Green.

“Seorang lagi wanita cedera dalam kejadian itu. Mereka telah dibawa ke hospital untuk rawatan di mana mereka berdua masih dalam keadaan kritikal.
“Siasatan mengenai kejadian itu sedang dijalankan dan pihak kami sedang berusaha untuk mengesan waris mereka,” katanya. – Agensi


[VIDEO] Menggigil terserempak harimau kumbang belakang rumah
Oleh NOR AINNA HAMZAH

13 April 2023, 6:34 pm
KUALA PILAH – Seorang pesara tentera menggigil kerana terserempak seekor harimau kumbang berhampiran kandang ternakannya di Kampung Gachong, Inas, di sini, petang kelmarin.
Pesara berkenaan, Hamdan Alias, 60, berkata, ketika kejadian kira-kira pukul 6.20 petang, dia mahu ke motosikal yang diletakkan di belakang rumah, namun perjalanannya terhenti apabila terdengar bunyi pelik.
“Saya dengar bunyi macam mengaum. Saya ingat kucing.  Saya toleh, tetapi kucing tak berbunyi. Saya pusing semula untuk teruskan perjalanan ke motosikal. Rupa-rupanya seekor harimau kumbang sedang hendap saya.
“Mujur dia (harimau kumbang) patah balik naik ke tebing bukit setinggi lebih tiga meter. Masa tu naik bulu roma saya,” katanya kepada pemberita ketika ditemui di Kampung Gachong, Inas, di sini.
Menurut Hamdan,  dia memaklumkan kejadian itu kepada penduduk selepas solat terawih dan penduduk meminta untuk melihat rakaman kamera litar tertutup yang berada di rumahnya.
“Harimau kumbang datang dari tebing bukit terus ke kandang ternakan. Keesokkan hari (semalam) saya buat aduan kepada Jabatan Perlindungan Haiwan Liar dan Taman Negara (Perhilitan),” katanya.

Sementara itu, Pengarah Perhilitan Negeri Sembilan, Nurul Ermi Ramli mengesahkan menerima laporan kejadian tersebut dan akan membuat pemantauan, namun kelibat haiwan itu belum kelihatan setakat ini. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Saintis namakan spesies baharu Bunga Lalisa sebagai penghormatan kepada Blackpink
Oleh KOSMO!

13 April 2023, 5:26 pm
BANGKOK – Pasukan penyelidik dari Universiti Chiang Mai di Thailand menemui sejenis tumbuhan wangi baharu di wilayah Narathiwat baru-baru ini, lapor sebuah portal berita semalam.
Tumbuhan itu diklasifikasikan sebagai antara paling jarang ditemui dan paling berisiko untuk pupus di seluruh dunia.
Kumpulan saintis berkenaan memberi nama istimewa kepada tumbuhan tersebut iaitu Bunga Lalisa. Ia sebagai penghormatan kepada anggota kumpulan Blackpink, Lalisa Manobal yang memberikan inspirasi kepada mereka.
Nama saintifik tumbuhan itu ialah Friesodielsia Lalisae Damth., Baka & Chaowasku. – Agensi


CUCKOO lancar kempen Ramadan-Raya Lawan Lesu
Oleh MUHAMMAD FARID AHMAD TARMIJI

13 April 2023, 5:21 pm
KUALA LUMPUR- Selepas bertahun-tahun menonton ratusan filem Raya daripada pelbagai jenama, ramai mungkin tertanya-tanya apa lagi yang boleh dinantikan semasa menonton filem-filem ini.
Bagaimana pula dengan penampilan kameo daripada salah seorang pelakon Korea Selatan yang paling terkenal di dunia dalam filem Raya yang berlatar di sebuah kampung Melayu?
Tahun ini, jenama Pencipta Kediaman Sihat (Healthy Home Creator), CUCKOO International (MAL) Sdn. Bhd. (CUCKOO) mengambil pendekatan yang tampil segar untuk memberi inspirasi kepada orang ramai untuk menjalani kehidupan yang lebih sihat menerusi kempen Ramadan-Raya CUCKOO.
Kempen ini yang berpusat pada filem perayaan jenama dengan penampilan kameo artis tersohor Malaysia, Datuk Seri Siti Nurhaliza, dan artis antarabangsa Korea Selatan terkemuka, Lee Minho, dijangka akan mengukuhkan lagi kedudukan CUCKOO sebagai salah satu jenama Pencipta Kediaman Sihat (Healthy Home Creator) terunggul di Malaysia.
Kempen Ramadan-Raya Lawan Lesu dengan CUCKOO ini juga akan membawa Rakyat Malaysia dalam perjalanan untuk membongkar misteri penduduk kampung yang nampak lesu bagai zombi, mencari penawar, dan memberi inspirasi untuk menjadi #SAMASAMAHealthier bagi menyambut Raya yang lebih sihat dan ceria menerusi filem dan aktiviti-aktiviti kempen.
DUTA Jenama CUCKOO, Lee Minho (kanan) dan Datuk Seri Siti Nurhaliza (kiri), kameo dalam filem Raya CUCKOO berperanan penting dalam membantu Ayu dalam misinya untuk membongkar misteri kampungnya.
Ketua Pegawai Pemasaran CUCKOO International, Cik Queenie Goh berkata, kempen ini mengambil inspirasi besar daripada pengalaman mereka semasa pandemik di mana perayaan bukan sekadar perayaan, tetapi ia juga merupakan peringatan untuk kita kekal sihat supaya dapat berkumpul dan meraikannya bersama orang tersayang.

“Dengan ini, kami fikir mengapa tidak mencuba sesuatu yang berbeza tapi tampil menarik untuk membawa mesej ini yang juga relevan.
“Ia bukan sahaja dapat menonjolkan lagi tema jenama #SAMASAMAHealthier kami malah juga dapat mengingatkan dan memberi inspirasi kepada rakyat Malaysia untuk memiliki kehidupan yang lebih sihat,” katanya.
Pelancaran kempen Ramadan-Raya CUCKOO ini dibuat menerusi tayangan filem Raya CUCKOO yang berjudul ‘Menyelamatkan Kampung Bersama Bintang Pujaan’.
Kisah filem ini bermula dengan permulaan yang suram, apabila Ayu (Ellyza Azizi) pulang ke kampungnya, Kampung Lesu, dengan berita krisis kekurangan bekalan daging yang akan berlanjutan sehingga tamat Aidilfitri.
Sebaik sahaja tiba di kampung, Ayu berperasan bahawa ada yang tidak kena apabila hampir semua orang disekelilingnya, termasuk ayahnya, Pak Jalil (Aziz M Osman), kelihatan lesu bagai zombi kecuali Nur (Nik Farin) yang kelihatan ‘biasa’.
Mengesyaki kekurangan bekalan daging kampung sebagai punca fenomena misteri itu, Ayu terus memulakan misi untuk membongkar misteri kampung dan mencari penawar.
DALAM filem Raya CUCKOO, ejen S.I.H.A.T. CUCKOO (Surveillance & Intervention of Healthier Approach Transformation) tampil membantu lawan lesu.
Dengan rentak yang cukup laju dan skrip yang mudah difahami, filem mencengkam yang disulami elemen misteri, pengembaraan, dan pelbagai emosi ini dijangka akan menarik hati penonton apabila mereka menyelami perjalanan Ayu untuk menyelamatkan kampungnya.
Dalam filem ini, penonton juga akan dihiburkan dengan watak Samsol Zombie (Aloy Paradoks) yang berperwatakan lucu dan diselamatkan oleh Ejen CUCKOO S.I.H.A.T. (Surveillance & Intervention of Healthier Approach Transformation) di akhir cerita.
Apa yang juga menjadi menarik perhatian adalah penampilan kameo Duta Jenama CUCKOO, Lee Minho and Datuk  Seri Siti Nurhaliza, yang turut membantu Ayu dalam perjalanannya.
Selain daripada filem Raya CUCKOO, konsep filem ini juga telah diperluaskan merentasi pelbagai medium, termasuk iklan sosial, digital, TV, papan iklan, lawatan media, aktiviti-aktiviti, kit PR, penempatan radio, dan juga promosi istimewa untuk produk CUCKOO bagi pengalaman jenama yang lebih menyeluruh.
Mesej-mesej yang digunakan konsisten sepanjang kempen ini iaitu untuk melawan lesu dengan CUCKOO.
Queenie berkata, elemen-elemen yang dilihat dalam filem perayaan ini berbeza daripada apa yang biasa mereka lakukan sebagai jenama bagi menarik minat rakyat Malaysia serta mengukuhkan dan menonjolkan lagi mesej #SAMASAMAHealthier.
“Dalam filem ini, kita boleh melihat orang kampung yang kelihatan lesu bagai zombi sebagai manifestasi kehidupan yang tidak sihat dan bagaimana Ayu menyelamatkan kampungnya dengan melawan lesu dengan CUCKOO.
“Kisah mencengkam yang dilihat ini mencerminkan semangat berterusan kami untuk membantu rakyat Malaysia memiliki kehidupan yang lebih sihat di samping menerapkan unsur-unsur yang menyeronokkan, menarik dan tampil segar.
“Daripada filem, kami juga telah menggunakan konsepnya dan menggabungkan pelbagai elemen taktikal yang berbeza bagi membolehkan kami meningkatkan penglibatan jenama, afiniti jenama (brand affinity) dan daya tarikan jenama,” katanya.
Sempena kempen Ramadan-Raya CUCKOO, CUCKOO juga akan menawarkan tiga tawaran menarik di bawah Promosi Untuk Lawan Lesu yang mampu dimiliki untuk membantu lebih ramai rakyat Malaysia lawan lesu dan memiliki kehidupan yang lebih sihat, termasuk penyewaan yang merangkumi.

Penapis Air CUCKOO daripada RM55 sebulan

Penapis Air dan Penapis Udara CUCKOO pada RM120 sebulan
Tilam CUCKOO A-Series daripada RM99 sebulan dengan pemberian rangka katil percuma

Sebuah trak bergerak juga telah diaktifkan di kawasan Lembah Klang dan Johor yang beraliran trafik tinggi, termasuk diatas jalan raya, pusat beli-belah dan bazar Ramadan sebagai sebahagian daripada kempen Ramadan-Raya CUCKOO.
LORI S.I.H.A.T. CUCKOO, trak bergerak telah diaktifkan di kawasan Lembah Klang dan Johor sebagai sebahagian kempen Ramadan-Raya CUCKOO dan membantu rakyat Malaysia untuk #SAMASAMAHealthier.
Bagi sesiapa yang singgah di trak bergerak ini, mereka boleh mengambil bahagian dalam pelbagai aktiviti yang disediakan untuk menebus hadiah percuma dan berpeluang memenangi hadiah bernilai sehingga RM4,000 termasuk sebuah Penapis Udara CUCKOO K Model.
Aktiviti-aktiviti dan jadual terkini trak bergerak ini akan dikongsi di halaman Facebook rasmi CUCKOO (@CUCKOOInternational).
Bagi membantu rakyat Malaysia melawan lesu, CUCKOO juga telah menyediakan dua jenis kit kecemasan eksklusif  iiatu Kit Kecemasan Anti Lesu CUCKOO dan Kit Kecemasan Anti Lesu CUCKOO versi mini.
Kit Kecemasan Anti Lesu CUCKOO yang boleh dimenangi menerusi peraduan media sosial yang akan diadakan, manakala Kit Kecemasan Anti Lesu CUCKOO versi mini boleh ditebus menerusi cawangan Brandstore dan Brandkiosk tertentu di seluruh Malaysia.
Klik sini untuk menonton filem Raya CUCKOO ‘Menyelamatkan Kampung Bersama Bintang Pujaan’. https://bit.ly/FilemRayaCUCKOO2023


Shila Amzah nafi ibu tiri adalah sahabat baiknya
Oleh MOHD. HAIKAL ISA

13 April 2023, 5:35 pm
KUALA LUMPUR – Penyanyi Shila Amzah menafikan wanita yang dikatakan ibu tirinya, Siti Munirah Abd. Ghani adalah sahabat baiknya ketika di bangku sekolah.
Shila atau nama sebenarnya, Nurshahila Amir Amzah, 33, menegaskan, wanita itu tidak layak mendapat gelaran sedemikian biarpun mengakui sudah mengenalinya sejak daripada bangku persekolahan lagi.
“Sudah tentu (mengenali wanita itu), pada saya tidak ada orang baik yang akan berkelakuan seperti itu. Saya tiada ucapan baik mahupun buruk kepadanya.
“Segala rasa untuk diberikan tidak memadai kepadanya sama ada sayang atau benci. Saya rasa dia tidak layak menerima apa sahaja rasa daripada saya.
“Semasa zaman persekolahan memang dia adalah kawan rapat saya dan dia selalu tidur di rumah saya. Kami memang sangat rapat. Jadi, dia selalu bercerita mengenai masalahnya kepada saya,” katanya.
Tegas pelantun lagu Patah Seribu itu dia kini tidak tergamak untuk menggelarnya sebagai rakan kerana hubungan tersebut sudah lama terputus.

“Semasa dewasa pula kami memang sudah tidak begitu rapat kerana dia seorang yang suka menghilangkan diri. Saya anggap kami tiada persefahaman sahaja.
“Tapi, dia lebih rapat dengan mak saya berbanding saya selepas tamat sekolah. Ini adalah realiti dan saya perlu perjelaskan kerana dia bukan kawan baik saya.
“Perkataan kawan dan baik tidak sesuai untuk dia. Mungkin kedengaran kasar tapi itulah kenyataannya. Sebagai seorang wanita memang nang akan terasa apabila berhadapan dengan situasi seperti ini,” katanya.
Bagaimanapun, Shila berkata, apa yang terjadi bukanlah perkara asing bagi dirinya kerana pernah melalui episod sama dalam kehidupannya sebelum ini, selain percaya, ada perkara baik menanti keluarganya.
“Ini adalah ujian ke atas keluarga saya atau satu perkara yang menjadi titik tolak untuk kami perbaiki pada masa akan datang. Mungkin ada keadaan atau kehidupan yang lebih baik pada masa akan datang.
“Saya percaya ada hikmah disebaliknya. Bagi saya, apabila ada perkara buruk berlaku, saya tidak akan melihat secara keseluruhannya adalah buruk kerana tiada apa yang abadi di dunia ini.
“Di dalam dunia ini kita boleh usaha dan ikhtiar mencari kebahagiaan sendiri, tapi tiada siapa yang dijanjikan kesempurnaan dan keabadian.
“Jadi, apa yang terjadi itu adalah asbab (untuk menjadi lebih baik). Saya reda dan berdamai dengan apa jua keadaan,” katanya.
Terdanhulu, konflik rumah tangga bapa Shila iaitu ND Lala tercetus apabila isterinya, Datin Fauziah Sarman mendedahkan wajah wanita bernama Siti Munirah Abd. Ghani dengan keterangan gambar ditulis ‘penyondol’ dalam Instagram miliknya.
Difahamkan, Siti Munirah bukanlah asing dengan keluarga Fauziah dan ND Lala memandangkan dia rakan sekolah Shila.
Mereka sama-sama pernah belajar di Sekolah Menengah Kebangsaan Setapak Indah, di sini, dan Siti Munirah sering berkunjung ke rumah mereka untuk majlis-majlis tertentu terutama keluarga.
Pada 3 April lalu, Fauziah hadir ke Mahkamah Rendah Syariah Hulu Langat, Bandar Baru Bangi untuk memfailkan perceraian terhadap ND Lala namun salah seorang anaknya, Syada menafikan perihal terbabit malam tadi kepada media. – KOSMO! ONLINE


Rangka mayat wanita 25 tahun ditemui dalam beg
Oleh KHAIRUL MOHD. ALI

13 April 2023, 5:08 pm
KULAI – Rangka mayat seorang wanita berusia 25 tahun dipercayai dibunuh telah ditemui di dalam sebuah beg yang ditinggalkan di sebuah hentian bas berhampiran Hospital Kulai, di sini semalam.
Ketua Polis Daerah Kulai, Superitendan Tok Beng Yeow berkata, pihaknya dimaklumkan berhubung penemuan rangka mayat itu pada pukul 1.50 petang.
Menurut beliau, ketika ditemui, rangka mayat berkenaan sudah mereput lebih daripada 50 peratus dengan telah ada ulat ‘maggot’.
“Polis menerima panggilan telefon seorang lelaki memaklumkan terdapat satu beg berisi mayat dijumpai. Rangka mayat itu kemudiannya dibawa ke Hospital Sultanah Aminah Johor Bahru untuk proses bedah siasat.
“Hasil bedah siasat mendapati, jantina mayat berkenaan adalah seorang wanita berusia anggaran 25 tahun, dengan terdapat kesan kecederaan di bawah kulit bahagian kepala.
“Wanita itu dipercayai telah dibunuh lebih dua minggu lalu, bagaimanapun punca kematian masih dalam siasatan,” katanya dalam satu kenyataan, di sini hari ini.

Tambah Beng Yeow, siasatan berhubung kes itu dibuat mengikut Seksyen 302 Kanun Keseksaan, dan pesalah boleh dikenakan hukuman mati.
“Polis memohon kerjasama orang ramai yang mempunyai maklumat berhubung kejadian itu untuk tampil ke Ibu Pejabat Polis Daerah Kulai atau menghubungi Pegawai Penyiasat, Asisten Superintenden Sivachandran di talian 016-2850204,” jelasnya.
Terdahulu, penemuan rangka mayat itu tular di media sosial penduduk daerah berkenaan sehingga menyebabkan orang ramai melahirkan rasa terkejut dengan kejadian yang berlaku. – KOSMO! ONLINE


Sambutan Minggu Perpaduan pada 20 hingga 28 Mei depan
Oleh KOSMO!

13 April 2023, 5:45 pm
PETALING JAYA – Kementerian Perpaduan Negara (KPN) akan mengadakan Sambutan Minggu Perpaduan yang akan berlangsung pada 20 hingga 28 Mei depan secara serentak di seluruh negara.
Menteri Perpaduan Negara, Datuk Aaron Ago Dagang berkata, penganjuran tersebut adalah sebahagian daripada program flagship Kembara Perpaduan yang merangkumi tiga kluster program iaitu Semarak Kenegaraan, Semarak Perpaduan dan Komuniti Rahmah.
Jelasnya, program sambutan itu juga dipersetujui dalam mesyuaratnya bersama Menteri Perpaduan Negeri Sabah dan Sarawak serta Exco- Exco Perpaduan Negeri (MExUnity) yang diadakan pagi tadi.
Tambah beliau, MExUnity adalah platform perbincangan mengenai usaha- penyatupaduan termasuk perancangan dan pelaksanaan program- program perpaduan di peringkat negeri sejajar dengan kerangka perpaduan baharu iaitu “Membangun Malaysia Madani” berkonsepkan Perpaduan Dalam Kepelbagaian (Unity in Diversity).
“Mesyuarat pada kali ini turut memfokuskan kepada perbincangan mengenai pelaksanaan program flagship Kembara Perpaduan yang merangkumi tiga kluster program iaitu Semarak Kenegaraan, Semarak Perpaduan dan Komuniti Rahmah.
“Sambutan Minggu Perpaduan yang akan berlangsung pada 20 hingga 28 Mei depan secara serentak di seluruh negara merupakan tumpuan utama bagi pengisian flagship ini dalam usaha memperkukuhkan penyatupaduan masyarakat pelbagai kaum,” katanya dalam satu kenyataan di sini hari ini.

Pada masa sama, beliau menyeru kepada semua barisan Exco supaya terus menyokong pelaksanaan program-program mengikut kerangka perpaduan yang dibangunkan bagi mencapai aspirasi Malaysia Madani. – KOSMO! ONLINE


Lelaki menang hadiah cuti bergaji 365 hari semasa makan malam syarikat
Oleh KOSMO!

13 April 2023, 6:30 pm
BEIJING – Seorang lelaki yang bekerja dengan sebuah syarikat di Shenzhen, China memenangi hadiah 365 hari cuti bergaji semasa majlis makan malam tahunan yang dianjur oleh majikannya, lapor laman berita Mothership hari ini.
Lelaki itu dirakam memegang kadbod besar tertera perkataan ‘cuti bergaji 365 hari’ pada 9 April lalu.
Dia dikatakan memegang jawatan di bahagian pengurusan semasa kemenangannya.
Video itu dimuat naik ke aplikasi Weibo manakala butiran kemenangan itu dijelaskan oleh siaran media China.
Acara cabutan bertuah itu diadakan sebagai cara untuk pekerja menghilangkan tekanan tambahan pula, acara makan malam itu sudah tidak diadakan selama tiga tahun.
Hanya satu hadiah besar disediakan iaitu hadiah cuti begaji, manakala hadiah lain agak sederhana.

Seorang wanita menjelaskan bahawa syarikat itu memberikan pilihan kepada pemenang untuk menukar hadiah itu kepada wang tunai atau menggunakannya.
Kemenangan itu sangat mengejutkan sehingga sukar untuk dipercayai.
Pemenangnya berkali-kali mempersoalkan sama ada hadiah itu benar. – Agensi


Hina institusi diraja, ‘Raja Hairun’ direman 2 hari
Oleh TUAN NURHIDAYAH TUAN AB.GHANI

13 April 2023, 5:02 pm
KUALA LUMPUR – Pemilik akaun Facebook ‘Raja Hairun’ direman selama dua hari bermula hari ini setelah bertindak menghina institusi diraja Malaysia di laman sosialnya.
Setiausaha Polis Diraja Malaysia (PDRM), Datuk Noorsiah Mohd Saaduddin berkata, lelaki berusia 42 berkenaan direman sehingga esok bagi membantu siasatan.
“Kes dikendalikan Unit Siasatan Jenayah Terkelas, Bahagian D5, Jabatan Siasatan Jenayah (JSJ) Bukit Aman, “katanya dalam kenyataan hari ini.
Semalam, polis menahan lelaki terbabit di Temerloh, Pahang selepas disyaki memuat naik hantaran berbaur penghinaan terhadap institusi diraja Malaysia.
Tangkapan terhadap lelaki terbabit dilakukan sepasukan pegawai dan anggota dari Ibu pejabat Polis Daerah (IPD) Temerloh.
Menurut Noorsiah, kes disiasat mengikut Seksyen 4(1) Akta Hasutan 1948 dan Seksyen 233 Akta Komunikasi dan Multimedia 1998. – KOSMO! ONLINE.


Lelaki Indonesia loloskan diri direman 4 hari
Oleh MOHAMAD FAIZAL HASHIM

13 April 2023, 4:57 pm
KULAI – Seorang tahanan lelaki warga Indonesia yang diberkas semula selepas meloloskan diri semasa dalam perjalanan ke Penjara Ledang direman empat hari bermula hari ini.
Permohonan reman sehingga Ahad ini dibenarkan oleh Majistret Mahkamah Kulai, Azureen Sahira Sauffee Afandi, hari ini.
Lelaki warganegara Indonesia berusia 40 tahun itu merupakan salah seorang daripada tahanan yang melarikan diri dengan melompat keluar daripada van ketika dalam perjalanan ke Penjara Ledang.
Haji Samirudin dan Riki Rinaldi yang berusia 36 dan 40 tahun melarikan diri dengan membebaskan diri daripada gari berantai sebelum melompat keluar daripada kenderaan ke dalam kebun kelapa sawit terbiar berhampiran Jalan Felda Inas menghala ke Sengkang, Kulai.
Sebelum itu, tahanan itu bersama empat tahanan warganegara Indonesia diiringi seramai tiga anggota Agensi Penguatkuasaan Maritim Malaysia ( Maritim Malaysia) dibawa dari Mahkamah Kota Tinggi ke Penjara Ledang setelah selesai pertuduhan.
Kesemua tahanan warganegara Indonesia itu sepatutnya menjalani hukuman penjara selama enam bulan di Penjara Ledang setelah didakwa di Mahkamah Kota Tinggi pukul 8 pagi semalam bagi pertuduhan di bawah Seksyen 5(2) Akta Imigresen 1959/63.

Ketua Polis Daerah Kulai, Superintenden Tok Beng Yeow berkata, susulan tindakan nekad melarikan diri itu, polis telah menjalankan Op Tutup di sekitar lokasi kejadian bagi mengesan kedua-dua suspek.
“Riki Ranaldi telah ditahan pada pukul 10.35 malam kelmarin di kebun sayur Sengkang, Jalan Felda Inas hasil maklumat orang awam.
“Sementara itu, Haji Samirudin pula ditahan di ladang kelapa sawit, Taman Saga pada pukul 10.30 pagi. Jarak antara kedua-dua lokasi ditemui tidak jauh iaitu dalam anggaran 1.5 kilometer,” katanya.
Tambahnya, ketika kedua-dua suspek itu diberkas, mereka tidak lagi berpakaian baju lokap sebaliknya memakai baju T dan seluar jeans yang dipercayai dicuri dalam keadaan mengalami cedera ringan dan lemah. – KOSMO! ONLINE


12 kawasan catat suhu panas antara 35 hingga 37 darjah Celcius petang ini
Oleh KOSMO!

13 April 2023, 4:47 pm
PETALING JAYA – Sebanyak 12 kawasan di Semenanjung Malaysia mencatatkan cuaca panas tahap 1 (berjaga-jaga) sehingga pukul 4.15 petang tadi.
Jabatan Meteorologi Malaysia (MetMalaysia) berkata, antara kawasan yang terlibat adalah Perlis, Sik, Hulu Perak, Jeli, Kuala Krai, Kinta, Batang Padang, Lipis, Jerantut, Bentong, Raub dan Jempol.
Selain itu kata MetMalaysia, semua kawasan di Sabah dan Sarawak dalam pemantauan.
Jelasnya, bagi cuaca panas tahap 1 ini suhu maksimum harian adalah antara 35-37 darjah Celcius sekurang-kurangnya selama tiga hari berturut-turut.
Untuk maklumat terkini status cuaca panas harian, boleh rujuk kepada https://www.met.gov.my/iklim/status-cuaca-panas/.-KOSMO! ONLINE


Jenazah Koperal Mohammad Nasri tiba di P. Pinang 5 petang ini
Oleh SITI NUR MAS ERAH AMRAN

13 April 2023, 4:30 pm
SEBERANG PERAI – Jenazah Koperal Mohammad Nasri Mohd. Nasib dijangka tiba di Masjid Pulau Mertajam, Penaga di sini kira-kira pukul 5 petang ini.
Jenazah yang siap dimandi dan dikafankan itu dibawa dengan van milik Angkatan Tentera Malaysia (ATM) dari Hospital Raja Permaisuri Bainun di Ipoh kira-kira pukul 3.30 petang tadi.
Semalam, media melaporkan Mohammad Nasri, 33, yang dilaporkan hilang ketika menjalankan operasi bersama lima anggota lain di kawasan pedalaman Hutan Simpan Royal Belum, Gerik dijumpai meninggalkan dunia kira-kira pukul 10.15 pagi.
Mayat anggota dari Batalion ke-35 Rejimen Askar Melayu Diraja (RAMD) Kem Sri Bentong, Pahang itu dijumpai dalam keadaan sempurna di dalam hutan dan berdekatan sungai. – KOSMO! ONLINE


11 PATI warga Indonesia baru mendarat dicekup
Oleh MASTURAH SURADI

13 April 2023, 4:26 pm
KOTA TINGGI – Seramai 11 pendatang asing tanpa izin (PATI) warga Indonesia berjaya ditahan melalui Op MERPATI I KTJ 3 Div di kawasan tanggungjawab Briged Ketujuh Infantri Malaysia (7 Briged), semalam.
Dalam operasi tersebut, turut dirampas wang tunai dan 16 buah telefon bimbit yang terdiri daripada pelbagai jenama bernilai keseluruhan berjumlah RM 21,247.11.
Markas Divisyen Ketiga Infantri Malaysia dalam kenyataan hari ini memaklumkan, Rejimen Kedua Kor Armor Diraja (2 KAD) yang dipertanggungjawabkan melaksanakan Op MERPATI I bermula 19 Mac sehingga 19 Mei ini telah berjaya menghidu kehadiran PATI melalui Radar Gempita 8 X 8.
“Sebuah bot yang mencurigakan telah mendarat di persisiran pantai berdekatan Parit Jepun. Susulan itu kumpulan pos pemerhati telah berjaya menangkap dua orang lelaki dan seorang perempuan pada pukul lebih kurang 10.55 malam.
“Kemudian, Tim Dron dari 6 RRD telah diaturgerakkan bagi melaksanakan penjejakan bagi mencari saki baki PATI di kawasan berhampiran dan berjaya menemui lapan orang lelaki yang berada di dalam semak pada pukul 11.15 malam.
“Kesemua PATI yang terdiri daripada 10 lelaki dan seorang wanita Indonesia berumur diantara 23 tahun sehingga 44 tahun kemudian di bawa ke Balai Polis Bayu Damai dan seterusnya menjalani saringan COVID-19 di Klinik Kesihatan Sungai Rengit.

Katanya kesemua PATI yang didapati negatif COVID-19 ini telah diserahkan kepada pihak Jabatan Imigresen Malaysia, Johor Bahru. – KOSMO! ONLINE


Budak curi bas pandu lebih 100 kilometer
Oleh KOSMO!

13 April 2023, 5:00 pm
SINGAPURA – Seorang budak lelaki mencuri sebuah bas persendirian milik syarikat A&S Transit dan memandunya selama lima jam di serata Singapura pagi semalam, lapor laman berita Mothership.
Ketika kejadian, budak lelaki itu menempuh perjalanan 100 kilometer merentasi Tampines, Bedok, Pasir Ris dan Punggol.
Gambar kejadian dimuat naik di laman Instagram dan dihantar kepada Mothership oleh seorang pembaca.
Dalam salah satu gambar berkenaan, perjalanan budak lelaki itu berakhir dengan dia ditahan oleh anggota polis.
Catatan Instagram dalam akaun sama juga menyebut bahawa budak itu telah menghabiskan kira-kira suku tangki minyak diesel.
Budak lelaki itu didakwa mencuba nasib menghidupkan enjin bas secara rambang pada malam hari kejadian.

Polis Singapura berkata, mereka dimaklumkan mengenai kes curi kenderaan bermotor di sepanjang jalan Tampines Avenue 10 pada 12 April pukul 12:04 tengah hari (waktu tempatan).
Siasatan mengenai kejadian itu sedang dijalankan. – Agensi


Hanya ada RM50, bapa tak mampu jamin anak
Oleh NIK NUR IMAN WAHYU

13 April 2023, 4:53 pm
PETALING JAYA – Seorang peguam berkongsi kisah sedih mengenai seorang bapa tidak mampu menjamin anak lelakinya yang juga remaja bawah umur selepas disabitkan kesalahan mencuri.
Melalui perkongsian video Aminahtul Mardiah di akaun TikTok miliknya, dia memaklumkan remaja berkenaan sudah melakukan kesalahan sama sebanyak dua kali.
Kongsinya, kali pertama remaja itu mencuri Milo sebanyak tiga tin, manakala kali kedua sebanyak lima tin Milo.
“Kalau mengikut pertuduhan, remaja ini mencuri lima tin Milo dan saya juga dimaklumkan bahawa ini perbuatannya kali ke dua.
“Masa kali pertama tiga tin Milo tidak dipertuduhkan, kali kedua lima tin dipertuduhkan,” katanya.
Tambah Aminahtul lagi, dia membenarkan tertuduh diikat jamin sebanyak RM500, namun berasa sebak apabila bapa remaja berkenaan hanya mempunyai wang sebanyak RM50 untuk menampung kehidupan keluarga selama seminggu.

Jelasnya lagi, bapa remaja berkenaan hanya bekerja mengambil upah membuat kerja kampung, manakala ibu dan adik remaja berkenaan terlantar sakit.
Justeru, Aminahtul menasihati orang ramai supaya sentiasa bersyukur kerana ramai yang lagi susah di luar sana.
“Kadang-kadang kita dalam hidup rasa susah. Apa cabaran ataupun dugaan yang Allah bagi kita ni dah terlampau susah dan terlampau sakit dah. Tapi kita lupa dekat luar ni ramai lagi yang ‘struggling’,” katanya. – KOSMO! ONLINE


[VIDEO] 13 motosikal, empat skuter terbakar hadapan Suria KLCC
Oleh ZULKIFLI MANZOR

13 April 2023, 5:00 pm
KUALA LUMPUR – Orang awam yang berada sekitar Suria KLCC, Jalan Ampang, di sini gempar apabila melihat deretan motosikal yang diletakkan di hadapan pusat beli belah itu terbakar.
Pusat Gerakan Operasi (PGO) Jabatan Bomba dan Penyelamat (JBPM) Kuala Lumpur dalam kenyataannya berkata, pihaknya menerima panggilan kecemasan berhubung kejadian itu pada pukul 3.46 petang tadi.
Katanya, seramai 15 anggota lain-lain pangkat beserta 3 biji jentera digerakkan ke lokasi kejadian bagi operasi memadamkan kebakaran.
“Setibanya pasukan bomba di lokasi kejadian, terdapat kebakaran melibatkan 13 buah motosikal dan empat buah skuter elektrik.
“Setelah diteliti, sembilan buah motosikal musnah sepenuhnya manakala , tiga buah lagi terbakar dua peratus sahaja diikuti , satu lagi terbakar 20 peratus.
“Turut sama, empat buah skuter elektrik yang berada di lokasi kejadian musnah sepenuhnya dalam kebakaran itu,” katanya dalam kenyataan hari ini.

Jelas kenyataan itu, tiada mangsa yang terlibat insiden tersebut dan operasi pemadaman mengunakan teknik offensive dan defensive dilakukan.
Tambah kenyataan itu, api dapat dikawal pada pukul 4.04 petang dan punca serta kerugian kebakaran masih dalam siasatan.-KOSMO! ONLINE


MOT tetapkan syarat baharu layak dapat dana ISBSF
Oleh MOHD. HUSNI MOHD. NOOR

13 April 2023, 4:34 pm
PUTRAJAYA – Pengendali bas henti-henti disyaratkan supaya mematuhi ketepatan masa mengikut jadual sekurang-kurangnya 80 peratus perjalanan sehari bagi layak mendapat Dana Sokongan Sementara Bas Berhenti-henti (ISBSF).
Itu syarat baharu ditetapkan Kementerian Pengangkutan (MOT) bagi agihan dana ISBSF berdasarkan kontrak penjanjian antara kementerian dan pengendali bas.
Menteri Pengangkutan, Anthony Loke berkata, penambahbaikan itu penting bagi meningkatkan kualiti perkhidmatan bas kepada orang ramai.
Beliau berkata, kerajaan tidak akan membayar subsidi kepada pengendali bas tersebut untuk semua laluan sekiranya gagal mencapai tahap berkenaan.
“Berbanding perjanjian sebelum ini, kerajaan hanya pantau jumlah perjalanan yang disediakan oleh pengendali namun, ia berlainan kali ini dimana ketepatan masa turut dipantau,” katanya ketika berucap pada Majlis Menandatangani Perjanjian ISBSF 2023 di sini hari ini.
ISBSF adalah dana bagi membantu pihak pengendali bas henti-henti menampung kos operasi harian, terutama bagi laluan di kawasan luar bandar.

Loke berkata, dalam kontrak perjanjian baharu itu juga, kerajaan akan mewajibkan penggunaan sistem pembayaran tanpa tunai (cashless).
“Pengendali juga akan dibayar kos maksimum RM450 sebulan untuk setiap kenderaan yang dipasang sistem cashless bagi memastikan tidak berlaku lagi ketirisan hasil tambang yang dikutip,” katanya.
Terdahulu, pada majlis sama, sebanyak 37 syarikat bas henti-henti menandatangani perjanjian perlanjutan kontrak bantuan ISBSF membabitkan 26 syarikat pengendali bas.
Mereka menerima kontrak tiga tahun manakala 11 syarikat lagi menerima kontrak setahun dengan peruntukan kerajaan yang dianggarkan sebanyak RM169.87 juta. – KOSMO! ONLINE


Beli kuih ‘dal’ dapat percuma gigi berlubang
Oleh NURUL IRDINA SUMALI

13 April 2023, 4:44 pm
PETALING JAYA – Seorang wanita terkejut apabila kuih yang dibelinya di bazar Ramadan untuk berbuka puasa rupa-rupanya mengandungi gigi berlubang.
Pengalaman melucukandan geli itu dikongsi wanita berkenaan dalam akuan Tik Tok miliknya atas nama Rezqiyusof.
Berdasarkan perkongsian itu, wanita berkenaan mengakui sangat terkejut dengan gigi berlubang yang ditemuinya sebelum mengambil gambar dan berkongsi momen itu di media sosial.
“Kami beli kuih ‘dal’, sekali dapat percuma gigi dalam kuih. Siap pakej gigi berlubang,” katanya.
Menjengah ke ruangan komen, rata-rata orang ramai terhibur dan terkejut tentang keberadaan gigi terbabit.
“Teringat cerita Senario, ada gigi dalam roti canai,” komen Nuyo.

“Weh, kembang tekak aku. Dahlia tengok masa tengah kenyang, bertabah ye,” komen seorang pengguna TikTok yang dikenali sebagai Adik.
“Allah, lepasni memang betul-betul takut nak beli kuih dekat mana-mana dah,” luah Nor Dilaila.
Video itu menjadi tular dengan perkongsian sebanyak 5,667, 3,662 tanda suka dan 726 komen di aplikasi TikTok. – KOSMO! ONLINE


15,000 anggota ATM bertugas hari raya nikmati sumbangan RM2.16 juta
Oleh AZMI NORDIN

13 April 2023, 4:09 pm
KUALA LUMPUR – Seramai 15,000 warga Angkatan Tentera Malaysia (ATM) yang bertugas sepanjang hari raya Aidilfitri akan menikmati sumbangan dalam bentuk barangan dan wang tunai dengan jumlah keseluruhan bernilai RM2.16 juta.
Menteri Pertahanan, Datuk Seri Mohamad Hasan berkata, pihaknya menerima 79 sumbangan daripada syarikat, badan korporat serta individu membawa jumlah keseluruhan RM2.16 juta dalam bentuk wang tunai, barangan keperluan dan juadah hari raya.
Katanya, sumbangan tersebut berjaya menyediakan 15,000 beg yang akan diserahkan kepada semua perajurit dan pertiwi negara yang bertugas menjaga perbatasan dan kesejahteraan negara semasa sambutan Hari Raya Aidilfitri.
“Sebanyak 15,000 beg ini akan dibungkus dan dihantar kepada anggota yang bertugas sewaktu Hari Raya Aidilfitri, keutamaan kami (ATM) mesti menjaga kedaulatan negara tanpa kenal siang malam dan petang.
“Kita mahukan kesemua warga tentera merasakan mereka sebahagian daripada keluarga besar ATM dengan pemberian ini. Tidak kira dimana bertugas,” katanya ketika berucap dalam Majlis Penyampaian Sumbangan Hari Raya Aidilfitri, Auditorium Wisma Pertahanan, di sini, hari ini.
Turut hadir sama,Timbalan Menteri Pertahanan, Adly Zahari, Ketua Setiausaha Kementerian Pertahanan, Datuk Seri Muez Abd Aziz, Panglima Angkatan Tentera,Jeneral Tan Sri Affendi Buang , Panglima Tentera Laut, Laksamana Datuk Abdul Rahman Ayob,

Diikuti dengan Panglima Tentera Udara, Jeneral Tan Sri Mohd Asghar Khan Goriman Khan TUDM dan Leftenan Jeneral Datuk Mohamad Hafizuddeain Jantan yang mewakili Panglima Tentera Darat.
Menurut Mohamad, tanggungjawab mempertahankan negara tidak hanya diletakkan ke atas ATM malah agensi kerajaan, sektor swasta dan masyarakat secara keseluruhan.
“Dengan berlakunya pemberian sumbangan kepada ATM, inilah bukti keprihatinan adalah selari dengan konsep keseluruhan rakyat (whole of society) seperti yang dihasratkan dalam Kertas Putih Pertahanan,” ujarnya.
Tambah Mohamad, beliau amat gembira dengan pemberian yang diberikan oleh pihak yang benar-benar menghargai jasa ATM melindungi negara daripada terus diceroboh.
“Mewakili warga ATM, budi tuan dan puan akan dikenang dengan terjaganya keselamatan negara, jika benteng sentiasa dibolosi tiada siapa ingin membawa modal (melabur) dalam negara kita.
“Kadang itu, sibuk berjaya dalam perniagaan hingga lupa pentingnya aspek kedaulatan negara, bagaimanapun inilah tugas hakiki, dapat atau tidak (bantuan) itu rezeki,” ujarnya. – KOSMO! ONLINE.


Cuaca buruk di 7 negeri petang ini
Oleh NURUL IRDINA SUMALI

13 April 2023, 3:49 pm
PETALING JAYA – Jabatan Meteorologi (MetMalaysia) mengeluarkan amaran ribut petir, hujan lebat dan angin kencang di tujuh negeri sehingga pukul 6 petang ini.
MetMalaysia dalam kenyataan berkata, ribut petir, hujan lebat dan angin kencang dijangka melibatkan Perlis, Kedah, Pulau Pinang, Perak, Selangor, Melaka dan Johor.
“Kedah antaranya di Kubang Pasu dan Yan, Pulau Pinang di Seberang Perai utara, tengah dan selatan, Perak di Kerian, Larut, Matang dan Selama.
“Selangor pula di Sepang, Negeri Sembilan di Seremban, Port Dickson dan Rembau manakala Johor di Kluang, Mersing, Kota Tinggi dan Johor Bahru,” katanya.
Kata MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter per jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” jelasnya. – KOSMO! ONLINE


Bekalan makanan mencukupi di Perak menjelang Aidilfitri
Oleh LIYANA RAMLI

13 April 2023, 3:57 pm
IPOH – Kerajaan negeri Perak memberi jaminan bekalan makanan seperti buah-buahan dan sayur-sayuran mencukupi menjelang sambutan Aidilfitri tidak lama lagi.
Menteri Besar Perak, Datuk Seri Saarani Mohamad berkata, trend semasa pengeluaran tanaman makan utama sayuran dan buah-buahan, bekalan di Perak mencukupi untuk menampung keperluan rakyat semasa Ramadan dan Aidilfitri minggu hadapan.
“Setakat ini, negeri Perak tidak mengalami sebarang ketidakcukupan tanaman makanan utama seperti sayuran dan buah-buahan ketika Ramadan.
“Bahkan, pengeluaran tanaman tembikai, cili dan sayur berdaun yang menjadi tumpuan ketika Ramadan meningkat sehingga suku pertama 2023,” katanya ketika ditemui selepas Majlis Perasmian Program Riang Ria Raya Jabatan Pertanian Negeri Perak 2023, di padang Bangunan Seri Perak Darul Ridzuan ,di sini hari ini.
Menurut Saarani, kenaikan harga sayur ketika ini adalah disebabkan kebanyakan sayur dan buah di Perak telah dihantar ke negeri lain seperti Johor yang terkesan akibat bencana banjir yang melanda.
Katanya, satus trend pengeluaran tanaman makanan utama Perak menunjukkan peningkatan untuk komoditi sayur-sayuran iaitu 7,354 hektar keluasan bertanam dengan jumlah pengeluaran sebanyak 134,877 metrik tan pada 2022.

“Ia lebih tinggi berbanding 2021 iaitu sebanyak 7,190 hektar keluasan bertanam dan jumlah pengeluaran sebanyak 125,308 metrik tan. Bagi komoditi buah-buahan juga memperlihatkan peningkatan keluasan bertanam,” ujarnya. – KOSMO! ONLINE


Gerhana Matahari Hibrid boleh dilihat di negara ini 20 April
Oleh KOSMO!

13 April 2023, 4:25 pm
PETALING JAYA – Malaysia akan mengalami gerhana matahari separa atau dikenali sebagai fenomena Gerhana Matahari Hibrid pada 20 April ini.
Menerusi perkongsian @NewsBFM di Twitter, fenomena tersebut boleh dilihat pada dua waktu berbeza.
“Sabah boleh melihat gerhana dari 11 pagi hingga 2 petang, dan mereka yang berada di kawasan Semenanjung boleh melihatnya dari 11 pagi hingga 1 tengah hari,” katanya.
Sementara itu, Kementerian Sains, Teknologi dan Inovasi (Mosti) menerusi akaun rasminya di Twitter pula memaklumkan, Gerhana Matahari Hibrid ialah gerhana matahari yang sangat jarang berlaku, iaitu dianggarkan setiap dekad di mana kedua-dua jarak bulan dan matahari ke bumi perlu berada pada kedudukan tertentu untuk fenomena ini berlaku.
“Gerhana Matahari Hibrid hanya berlaku tujuh kali pada abad ke-21, iaitu pada tahun 2013, 2023, 2031, 2049, 2050 dan 2067.
“Ia dipanggil ‘hibrid’ kerana melibatkan ketiga-tiga kawasan bayang-bayang bulan iaitu umbra, penumbra dan antumbra,” jelasnya. – KOSMO! ONLINE


Mahkamah: Gaduh Jalan Telawi, tiga didakwa membunuh
Oleh NUZULSHAM SHAMSUDDIN

13 April 2023, 4:04 pm
KUALA LUMPUR – Tiga penganggur didakwa di Mahkamah Majistret hari ini atas pertuduhan membunuh seorang lelaki dalam kejadian pergaduhan, di Jalan Telawi, Bangsar dua tahun lalu.
Bagaimanapun tiada pengakuan direkodkan daripada ketiga-tiga tertuduh iaitu G.Naresh, 27, K.V Pravin, 28 dan S.Letchumanan, 30, selepas pertuduhan dibacakan di hadapan Majistret, Wong Chai Sia.
Pengakuan tidak direkodkan daripada berikutan kes bunuh itu di bawah bidang kuasa Mahkamah Tinggi.
Mengikut pertuduhan, ketiga-tiga tertuduh bersama dua lagi lelaki masih bebas didakwa membunuh M.Sanjeet Kumar, 30, di lorong belakang Jalan Telawi 3, Bangsar 12.01 tengah malam pada 13 Mac 2021.
Berikutan itu pendakwaan dikemukakan mengikut Seksyen 302 Kanun Keseksaan (KK) dan dibaca bersama Seksyen 34 kanun sama yang memperuntukkan hukuman mati jika disabitkan kesalahan.
Dalam prosiding hari ini, Pravin and Letchumanan masing-masing diwakili peguam, Datuk Geethan Ram Vincent dan Lavinia Raja, manakala seorang lagi tertuduh tidak diwakili peguam.

Pendakwaan dikendalikan Timbalan Pendakwa Raya, Sareeka Balakrishnan.
Mahkamah kemudian menetapkan 14 Jun ini untuk sebutan semula kes.
Dalam kejadian 13 Mac lalu, seorang lelaki maut manakala seorang lagi parah selepas dipercayai terbabit dalam pergaduhan di Jalan Telawi, Bangsar, di sini.
Semasa kejadian, mangsa yang terbunuh berusia 28 tahun dilaporkan sedang berjalan kaki bersama rakannya menuju ke tempat letak kereta selepas minum di sebuah restoran.
Ketika menuju ke kenderaannya, mangsa terjumpa dengan suspek yang dipercayai mempunyai dendam lama sebelum berlaku pertengkaran sehingga berlaku pergaduhan.
Akibat pergaduhan itu, mangsa mengalami kecederaan serius dipercayai akibat ditoreh dengan senjata tajam, selain ditikam dengan botol minuman keras. – KOSMO! ONLINE


Mahkamah: Penganggur bunuh anak saudara dihukum gantung
Oleh TENGKU DANISH BAHRI TENGKU YUSOFF

13 April 2023, 3:53 pm
KUALA TERENGGANU – Perbuatan kejam seorang penganggur membunuh anak saudara perempuannya pada tiga tahun lalu berbalas apabila dia dihukum gantung sampai mati oleh Mahkamah Tinggi di sini hari ini.
Hakim Datuk Hassan Abdul Ghani memutuskan hukuman itu terhadap tertuduh, Mohd. Safuan Ramli, 30, selepas pihak pembelaan gagal menimbulkan keraguan munasabah terhadap kes pendakwaan.
Beliau menolak hujahan pihak pembelaan yang mengatakan tertuduh membunuh tanpa niat kerana terdengar suara mengarahkannya berbuat demikian.
“Mengikut hujahan pihak pembelaan, suara itu menyuruh tertuduh menikam ibu dan abangnya namun tidak mengikuti arahan itu sebaliknya melarikan diri selepas menikam anak saudaranya.
“Kisah ini tidak dibangkitkan oleh pihak pembelaan selain tertuduh juga tidak dipaksa mengambil dadah. Jadi tertuduh gagal membuktikan dia tidak waras ketika melakukan perbuatan itu,” katanya ketika membawakan keputusan penghakimannya di sini hari ini.
Berdasarkan pertuduhan, Mohd. Safuan didakwa membunuh anak saudaranya, Nurhafiya Aufa Mohd. Taquddin yang sewaktu kejadian berusia tiga tahun.

Perbuatan itu didakwa melakukan di sebuah rumah di Felda Cherul 2 , Kemaman pada pukul 1 petang, 27 Januari 2020.
Tertuduh didakwa mengikut Seksyen 302 Kanun Keseksaan yang memperuntukkan hukuman mati. – KOSMO! ONLINE


Mahkamah: Shafee tidak dibenar fail tuntutan balas terhadap LHDN
Oleh NORLIZAH ABAS

13 April 2023, 3:50 pm
KUALA LUMPUR – Peguam Tan Sri Dr. Muhammad Shafee Abdullah tidak dibenar oleh Mahkamah Tinggi di sini hari ini memfailkan tuntutan balas terhadap Lembaga Hasil Dalam Negeri (LHDN) berhubung pembayaran tunggakan cukai pendapatan berjumlah RM9.41 juta.
Pesuruhjaya Kehakiman Roz Mawar Rozain menolak permohonan peguam itu selepas membenarkan bantahan Kerajaan Malaysia melalui LHDN. Beliau turut diperintah membayar kos RM5,000.
Mahkamah berpuas hati, tuntutan balas Muhammad Shafee bukan berasaskan kepada tunggakan cukai pendapatan, sebaliknya atas dakwaan niat jahat (mala fide) Suruhanjaya Pencegahan Rasuah Malaysia (SPRM) dan Jabatan Peguam Negara (AGC).
Roz Mawar berpendapat, asas permohonan tersebut tidak tertakluk dalam skop dan peraturan yang membolehkan tuntutan balas dibenarkan.
Dalam keputusannya, Roz Mawar turut menyatakan, SPRM dan AGC bukan pihak-pihak dalam prosiding itu dan sebarang isu berhubung `niat jahat’ perlu diselesaikan melalui jalan lain.
Ujar beliau, kes undang-undang berkaitan cukai di negara ini menyatakan bayaran perlu dijelaskan terlebih dahulu yang mana prinsip `bayar dahulu, sembang kemudian’ adalah predominan.

Beliau menjelaskan, meskipun rayuan dikemukakan, bayaran tunggakan cukai perlu dijelaskan bagi mengelakkannya menjadi hutang.
Roz Mawar turut berpuas hati, sebarang ketidakpuasan berhubung pengiraaan tunggakan cukai perlu didengar dan diputuskan di hadapan Pesuruhjaya Khas Cukai Pendapatan (SCIT).
“Beliau boleh memfailkan rayuan kepada SCIT tetapi bayaran mesti dibuat terlebih dahulu,” katanya sambil menambah jika SCIT kemudiannya mendapati taksiran cukai itu tidak betul, sebarang lebihan wang yang dibayar akan dikembalikan.
Sementara itu, mahkamah menetapkan 26 Julai ini bagi mendengar permohonan LHDN bagi mendapatkan penghakiman terus terhadap Muhammad Shafee.
Penghakiman terus diperoleh apabila mahkamah memutuskan berdasarkan afidavit yang difailkan bahawa defendan tidak mempunyai pembelaan terhadap tuntutan dan tiada isu yang memerlukan keterangan saksi pada perbicaraan penuh.
Muhammad Shafee diwakili oleh peguam Datuk Seri Rajan Navaratnam dan Muhammad Farhan Muhammad Shafee sementara LHDN diwakili oleh Peguam-Peguam Kanan Persekutuan Al-Hummidallah Idrus, Norzilah Abdul Hamid dan Muhammad Faqrol Syazreen Mohd. Ghause.
Muhammad Shafee memfailkan tuntutan balas terhadap LHDN pada Mei 2021 atas alasan tuntutan cukai tersebut merupakan satu serangan terhadapnya sebagai mangsa politik selaku peguam kepada bekas Perdana Menteri, Datuk Seri Najib Tun Razak. – KOSMO! ONLINE


Jakim akui situasi hilal Syawal 2022 sukar
Oleh AMREE AHMAD

13 April 2023, 4:21 pm
PUTRAJAYA – Jabatan Kemajuan Islam Malaysia (Jakim) mengakui hanya satu syarat kriteria imkanur rukyah di Labuan yang dipenuhi ketika cerapan hilal Syawal tahun lepas.
Ia melibatkan jarak lengkung bulan dengan matahari ketika itu cuma lima darjah 28 minit berbanding syarat ditetapkan sejak 2021 iaitu mesti tidak kurang enam darjah 24 minit.
Sementara satu lagi syarat iaitu ketinggian anak bulan ketika matahari terbenam ialah lima darjah 27 minit memenuhi syarat yang diputuskan iaitu mestilah tidak kurang tiga darjah.
Walau bagaimanapun kenyataan agensi itu memaklumkan, hasil daripada data tersebut mendapati kedudukan hilal adalah kritikal atau 50/50 untuk dilihat dengan bezanya kecil.
“Secara teknikal, anak bulan tidak memenuhi syarat kriteria, namun tempoh cerapan agak lama iaitu 27 minit dan keadaan cuaca baik membantu peluang penampakan,” katanya.
Kenyataan Jakim itu merujuk laporan media mengenai tular dakwaan beberapa pakar falak mengatakan Hari Raya Puasa tahun lepas tidak sah kerana ada banyak isu.

Justeru, proses pencerapan hilal Syawal melibatkan 29 lokasi pada minggu depan bakal dilakukan amat ketat dengan jangkaan awal bahawa anak bulan cukup sukar untuk dilihat.
Langkah itu juga ekoran keghairahan segelintir umat Islam di negara ini yang ‘berkempen’ konon Aidilfitri bakal disambut sehari awal dan sekali lagi mengulangi insiden tahun lalu. – KOSMO! ONLINE


Kerajaan komited bantu bangunkan industri tenaga boleh diperbaharui
Oleh ASLIZA MUSA

13 April 2023, 4:13 pm
TANJUNG MALIM – Kerajaan komited untuk membantu pembangunan dan perkembangan industri tenaga boleh diperbaharui melalui suntikan dana berjumlah RM5 bilion.
Timbalan Menteri Kewangan I, Datuk Seri Ahmad Maslan berkata, suntikan dana sebanyak RM2 bilion melalui Bank Negara Malaysia (BNM) itu adalah bagi menyokong sektor tenaga hijau dan lestari termasuk pembiayaan projek atau ‘start-ups’ yang menggunakan teknologi hijau atau amalan rendah karbon.
Malah katanya, pelaksanaan Skim Pembiayaan Teknologi Hijau (GTFS) juga ditambah baik dengan tambahan peruntukan RM3 bilion sehingga 2025.
“Bagi mencapai sasaran karbon sifar bersih ataupun ‘net-zero-emissions’ menjelang 2050, kita memerlukan usaha yang lebih proaktif dan berimpak tinggi dengan penyertaan lebih banyak sektor swasta seperti G Capital Berhad (GCAP) dan PHREC (Perak Hydro Renewable Energy Corporation Sdn. Bhd.).
“Dengan segala kelebihan yang dibawa oleh tenaga boleh diperbaharui, negara kita perlu lebih proaktif dalam usaha kelestarian ini, dengan menyediakan lebih banyak peluang dan penyertaan daripada sektor swasta,” katanya ketika berucap sempena lawatan kerja ke Stesen Janakuasa Hidro Sungai Slim di sini hari ini.
Menurut beliau, projek pembangunan stesen janakuasa hidroelektrik bukan sahaja meningkatkan usaha untuk memelihara alam sekitar, malah menjana pendapatan tenaga hijau untuk negara.

Katanya, keseluruhan 300 Megawatt (MW) stesen-stesen janakuasa hidroelektrik di Perak dan Pahang dijangka menjana perolehan sebanyak RM12 bilion dalam tempoh 21 tahun Perjanjian Pembelian Kuasa Tenaga Boleh Diperbaharui (REPPA).
“Termasuk Stesen Janakuasa Hidro Sungai Slim ini, pihak GCAP dan kerajaan negeri melalui PHREC telah menjayakan operasi untuk tiga stesen janakuasa hidroelektrik di Perak dengan jumlah kapasiti 29MW.
“Konsesi ini dalam misi membangunkan 300MW stesen-stesen janakuasa hidroelektrik di Perak termasuk 113MW yang mana perjanjian pembelian REPPA telah diperbaharui dengan Tenaga Nasional Berhad (TNB). GCAP juga mempunyai 26MW projek hidro kecil di Pahang,” katanya.
Sementara itu, Pengarah Eksekutif GCAP, Datuk Yap Yee Ping dalam kenyataannya berkata, pihaknya merancang untuk memulakan empat projek stesen hidroelektrik berkapasiti 22 MW)
di Perak dan 26MW di Pahang dengan kadar segera menerusi Kelulusan Tarif Galakan (FiT).
Katanya, projek dengan nilai pelaburan berjumlah RM659.24 juta itu dijangka bakal menghasilkan pendapatan sebanyak RM1.44 bilion bermula dari tarikh operasi komersial. – KOSMO! ONLINE


GSRC laksana inisiatif bank makanan bersama HOL 448 Food Bank
Oleh KOSMO!

13 April 2023, 4:12 pm
PETALING JAYA – Kelab Sukan & Rekreasi Gemilang (GSRC), yang ditubuhkan oleh pekerja pengeluar bas dan badan bas mesra alam terkemuka, Gemilang International Limited (GML) mempromosikan inisiatif bank makanan dengan kerjasama HOL 448 Food Bank.
Kelab yang ditubuhkan pada Julai 2022 itu menyasarkan untuk memupuk ikatan pasukan, komuniti yang aktif dan sihat, serta menggalakkan tanggungjawab sosial korporat (CSR) dalam kalangan dan luar kakitangan GML.
Sebagai sebahagian daripada iltizamnya terhadap CSR, GSRC telah menubuhkan pusat pengumpulan dalam syarikat untuk mengumpul barangan makanan pada setiap bulan hasil sumbangan para pekerja dan kontraktor GML.
Sejak Januari 2023, GSRC telah mengumpulkan sejumlah besar barangan makanan serta sumbangan kewangan untuk menyokong inisiatif bank makanan dan orang ramai turut dijemput untuk menderma makanan bagi masyarakat memerlukan.
Presiden GSRC, Amber Lee berkata, inisiatif berkenaan bertujuan untuk menyokong dan memberi khidmat kepada masyarakat yang memerlukan.
“Kami amat berbesar hati dan teruja dengan kemurahan hati para pekerja dan kontraktor kami yang telah menyumbang dan bersatu hati demi memberi impak yang positif kepada mereka yang memerlukan,” katanya dalam satu kenyataan. – KOSMO! ONLINE


Pakej Perpaduan @MyKabel bakal dinikmati 40,000 PPR, PA seluruh negara
Oleh MOHD RASDAN AHMAD

14 April 2023, 10:45 pm
KUALA LUMPUR – Sebanyak 40,000 rumah Projek Perumahan Rakyat (PPR) dan Perumahan Awam (PA) di empat negeri bakal menikmati capaian internet daripada Pakej Perpaduan PPR/PA @MyKabel.
Menteri Komunikasi dan Digital Fahmi Fadzil berkata, empat negeri tersebut adalah Kuala Lumpur, Selangor, Johor serta Pulau Pinang.
“Di Kuala Lumpur buat permulaan Pakej Perpaduan PPR/PA @MyKabel akan dilaksanakan di sebanyak 16,000 rumah di PPR Kerinchi dan PA Desa Rejang.
“Kalau boleh kita harap pihak Time akan menambah ke 60,000 rumah PPR dan PA sekitar Kuala Lumpur,” katanya pada sidang akhbar selepas Program pakej Perpaduan Program Perumahan Rakyat PPR/PA @Mykabel di PPR Kerinchi, di sini hari ini.
Tambah beliau, pakej berkenaan ditawarkan pada harga murah iaitu RM69 dengan kontrak langganan 24 bulan adalah lebih 30 peratus lebih murah dengan harga pakej semasa sekitar RM99 di kawasan perumahan berstrata.
“Saya galakkan warga Kuala lumpur dan negeri terlibat menggunakan kemudahan ini dan manfaatkanlah internet yang lebih pantas supaya ekonomi keluarga masing-masing dapat ditingkatkan, anak-anak pula manfaatkan juga internet dan bezakan salah guna internet.

“Setiap penyewa rumah PPR boleh membuat permohonan dengan syarikat pengendali iaitu Time sebelum melanggan Pakej Perpaduan itu,” ujarnya. – KOSMO! ONLINE.


Guru ‘body shaming’ murid gemuk dikecam
Oleh KOSMO!

14 April 2023, 10:28 pm
PETALING JAYA – Sebuah video tular di media sosial memaparkan seorang kanak-kanak perempuan sedih diperlekeh oleh gurunya berikutan berbadan gemuk menerima kecaman pengguna media sosial.
Melalui perkongsian video di akaun TikTok milik Zurakasih itu, memaparkan kanak-kanak berkenaan menangis meluahkan rasa sedih terhadap apa yang berlaku kepada dirinya di dalam sebuah kereta ketika pulang dari sekolah kepada ibunya.
“Cikgu kata macam mana nak dapat jodoh kalau gemuk macam ni, permaisuri semuanya kurus,” kata kanak-kanak berkenaan melalui video tersebut.
“Oh cikgu cakap macam tu, cikgu buat ‘body shaming’ (kecam badan),” ujar ibu kanak-kanak berkenaan.
Namun, melalui perkongsian video itu juga difahamkan kes tersebut telah diajukan kepada guru besar sekolah berkenaan dan difahamkan juga guru itu telah membuat surat penjelasan berhubung kejadian itu.
“Semoga jadi pengajaran kepada cikgu itu dan yang lain jangan normalisasikan budaya ‘body shaming’ kepada kanak-kanak sebab mereka ada perasaan,” jelas ibu kanak-kanak itu.

Rata-rata pengguna media sosial yang menjengah ke ruangan komen menyatakan bahawa tindakan guru adalah tidak wajar mengeluarkan kata-kata seperti itu terhadap seorang kanak-kanak.
“Budak-budak pun ada perasaan, saya selalu kena dari sekolah rendah sampai ke universiti, sangat beri kesan sampai sekarang, tahap keyakinan tak boleh bina balik walaupun sudah positifkan diri,” kata Wany.
“Zaman dahulu memang ada cikgu yang macam tu acik dah kena dik. Kata cikgu, ‘budak paling berat dalam kelas ni sila datang ke depan,” ujar Wawa.
“Cikgu marah sebab pelajaran dan disiplin tak apa, bab ini boleh rendahkan keyakinan diri anak,” kata Lyn.
Video berkenaan kini memperoleh 1,554 perkongsian dan 40,000 tanda suka di aplikasi TikTok. – KOSMO! ONLINE


SK Perigi Acheh dalam proses bina semula
Oleh SITI NUR MAS ERAH AMRAN

14 April 2023, 9:44 pm
SEBERANG PERAI – Kementerian Pendidikan (KPM) memaklumkan Sekolah Kebangsaan Perigi Acheh, Pasir Gudang di Johor Bahru kini dalam proses pembinaan semula.
Ketua Pengarah Pendidikan, Datuk Pkharuddin Ghazali berkata, projek berkenaan masih di peringkat awal dan akan dilaksanakan secara berperingkat.
“Projek terbabit menerusi Rolling Plan (RP) 2 Rancangan Malaysia Ke-12 (RMK-12) dan setakat ini, kita akan ‘clear’ kan tapak yang tidak selamat untuk memulakan proses pembinaan baharu termasuk meletakkan kabin.
“Kabin akan dipasang untuk melancarkan proses persekolahan dan pembelajaran anak-anak buat sementara waktu sepanjang proses pembinaan berlaku sehingga selesai.
“Berapa lama masa yang akan diambil untuk siap, kita ada ‘timeline’ untuk itu tetapi apa yang menjadi keutamaan ialah keselamatan murid-murid di situ,” katanya kepada pemberita selepas menghadiri Jerayawara Pendidikan Madani yang dirasmikan Menteri Pendidikan, Fadhlina Sidek di sini hari ini.
Beliau berkata demikian ketika diminta mengulas berhubung penutupan sekolah berkenaan gara-gara bangunan kayunya sudah usang dan dikategorikan tidak selamat.

Lebih menyukarkan lagi, seramai 120 murid terpaksa berpindah sementara ke Sekolah Kebangsaan Tanjung Langsat dan menempuh perjalanan kira-kira 20 kilometer untuk pergi dan balik dari sekolah. – KOSMO! ONLINE


KKD perkukuh strategi bantu golongan sasar tingkat pendapatan melalui digital – Fahmi
Oleh MUHAMMAD NAJIEB AHMAD FUAD

14 April 2023, 10:37 pm
KUALA LUMPUR – Kementerian Komunikasi dan Digital (KKD) kini dalam usaha untuk memperkukuhkan strategi bagi membantu golongan sasar meningkatkan pendapatan melalui ekonomi digital.
Menurut Menterinya, Fahmi Fadzil, usaha itu akan diadakan bersama Suruhanjaya Komunikasi dan Multimedia (SKMM), Yayasan Tabung Kumpulan Usahaniaga (TEKUN) serta beberapa agensi lain.
Katanya, usaha itu termasuk meningkatkan pemahaman literasi digital bagi memberi kesedaraan tentang bahaya penipuan serta cara mengelak dari ditipu dalam talian.
“Ia juga termasuk bagaimana mahu meningkatkan pendapatan secara digital melalui platform alternatif seperti Shoppe dan TikTok Shop.
“Melalui kerjasama itu juga, kementerian juga sedang berusaha mengurangkan kos pembayaran internet. Saya harap gandingan ini dapat membantu meningkatkan pendapat golongan B40,” katanya.
Beliau berkata demikian ketika sidang akhbar pada Majlis Berbuka Puasa Program Cahaya Ramadan Bersama Gardenia di Sekolah Menengah Kebangsaan (SMK) Seri Pantai, di sini malam ini.

Terdahulu, pada ucapannya di majlis berkenaan Fahmi meminta agar semua Ahli Parlimen meneliti masalah capaian internet bagi memberi kemudahan kepada guru-guru dan pelajar di sekolah.
Ujarnya, ia berikutan terdapat beberapa sekolah di negara ini menghadapi masalah penyambungan gentian optik dalam mendapatkan internet berkelajuan tinggi.
“Pertama kita nak pastikan guru-guru ada infastruktur dan prasarana internet yang baik mudah digunakan dan kalau anak-anak nak gunakan pun dalam keadaan terkawal tetapi keutamaan itu adalah kepada guru.
“Hujung Mac lalu, saya telah rasmikan Hab Rangkaian Gentian Optik Point of Presence (PoP) Zon Utara di SMK Padang Terap di bawah usaha SKMM, kita usahakan melengkapkan jaringan gentian optik sampai ke pintu sekolah cuma dari pintu sekolah ke bangunan ada kos sedikit,” jelasnya.
Pada majlis berkenaan, Fahmi turut berkesempatan menyampaikan sumbangan duit raya berjumlah RM200 kepada 50 buah keluarga kurang berkemampuan.
Selain itu, mereka juga turut menerima bantuan barangan runcit seperti beras, nasi himpit, susu, gula, kuih raya dan pelbagai lagi barangan lain yang bernilai RM200. – KOSMO! ONLINE


Moody’s kekalkan penarafan berdaulat Malaysia pada A3
Oleh MOHD RIDZAUDDIN ROSLAN

14 April 2023, 10:58 pm
PUTRAJAYA- Kerajaan mengalu-alukan pengekalan penarafan Moody’s Investors Service (Moody’s) bagi penarafan kredit berdaulat Malaysia pada A3 dengan tinjauan stabil.
Kementerian Kewangan berkata, pengekalan penarafan itu mencerminkan keazaman negara untuk mengekalkan momentum pertumbuhan ekonomi dan daya tahan walaupun berdepan persekitaran global mencabar dan tidak menentu.
“Moody’s menyatakan kepelbagaian dan daya saing ekonomi Malaysia serta akses kerajaan kepada sumber pembiayaan domestik yang kukuh akan terus menjadi kekuatan kepada penarafan.
“Ini membantu mengurangkan peningkatan risiko fiskal berikutan pandemik Covid-19 yang menyebabkan beban hutang bertambah seterusnya mengehadkan kemampuan keberhutangan,” katanya dalam satu kenyataan, di sini tadi.
Jelas kenyataan itu, Moody’s turut menjangkakan pertumbuhan Kadar Dalam Negara Kasar (KDNK) benar Malaysia menyederhana kepada 4.5 peratus pada 2023 berikutan situasi ekonomi global yang menyederhana seterusnya mempengaruhi permintaan luar terhadap produk pembuatan walaupun terdapat peningkatan eksport komoditi, pemulihan dalam sektor pelancongan dan pengukuhan pasaran buruh.
“Dalam jangka masa sederhana, Moody’s mengunjurkan pertumbuhan KDNK benar Malaysia pada sekitar 5 peratus menjelang 2025.

“Ia menghampiri potensi pertumbuhan output dan disokong oleh demografi yang baik berbanding negara berpenarafan setara A, tahap pelaburan kukuh serta permintaan yang lebih tinggi dari negara maju,” jelasnya. – KOSMO! ONLINE


Pengawal keselamatan cedera diserang dua individu pecah masuk pejabat imigresen
Oleh IVAN AMIRUL

14 April 2023, 10:04 pm
TENOM – Seorang pengawal keselamatan cedera di tangan kiri selepas diserang menggunakan objek tajam oleh dua individu yang memecah masuk Pejabat Imigresen Tenom, semalam.
Dalam kejadian antara pukul 1 hingga 2 pagi itu, mangsa lelaki berusia lingkungan 30 tahun berkenaan turut diikat oleh suspek sebelum memecah masuk pejabat Imigresen terbabit melalui pintu belakang pejabat dengan memotong gril dan memecah masuk pintu.
Suspek kemudiannya beredar dengan memanjat pagar belakang dan menaiki kereta jenis sedan warna merah yang menunggu dibelakang halaman pejabat.
Pengarah Jabatan Imigresen Sabah, Datuk Sharifah Sitti Saleha Habib Yusoff berkata, pengawal keselamatan itu sudah membuat laporan pada pukul 12.41 tengah hari semalam.
Beliau berkata, Unit Forensik Polis Diraja Malaysia (PDRM) Kota Kinabalu tiba di pejabat Imigresen Tenom pada pukul 10.30 pagi tadi untuk membuat pemeriksaan lanjut. – KOSMO! ONLINE


Kekecohan di Pasar Raja Bot disiasat
Oleh MUHAMMAD NAJIEB AHMAD FUAD

14 April 2023, 11:17 pm
PETALING JAYA – Polis telah membuka satu kertas siasatan berhubung kekecohan yang berlaku di Pasar Raja Bot, Chow Kit, Kuala Lumpur, baru-baru ini.
Ketua Polis Daerah Dang Wangi Asisten Komisioner Noor Dellhan Yahaya berkata, pada pukul 8.30 malam tadi, pihaknya telah mengesan satu tag pada Twitter Polis Diraja Malaysia oleh pemilik akaun mambiar24 berkenaan satu video TikTok milik akaun mustafa_khan1992 yang memaparkan insiden kekecohan melibatkan beberapa individu di Pasar Raja Bot.
Katanya, siasatan awal yang dijalankan mendapati hantaran asal video tersebut adalah di pautan sebuah akaun TikTok milik Mustapha_khan2203.
“Bahagian Siasatan Jenayah Ibu Pejabat Polis Daerah Dang Wangi telah pun membuka satu kertas siasatan ke atas video sama yang tular sebelum ini pada 11 April lalu di bawah Seksyen 323 Kanun Keseksaan.
“Siasatan sedang berjalan dan beberapa individu serta pihak tertentu telah dipanggil untuk diambil keterangan bagi melengkapkan siasatan sebelum dirujuk kepada Timbalan Pendakwa Raya bagi arahan lanjut,” katanya dalam kenyataan, di sini malam ini.
Beliau juga turut menasihati orang ramai agar tidak terlibat dalam sebarang aktiviti menyalahi undang-undang. – KOSMO! ONLINE


JIM Sabah hantar pulang 212 PATI warga Indonesia ke negara asal
Oleh IVAN AMIRUL

14 April 2023, 10:18 pm
KOTA KINABALU – Seramai 212 pendatang asing tanpa izin (PATI) warga Indonesia dihantar pulang ke negara asal menerusi Program Pemindahan Tahanan Pendatang Asing Tanpa Izin (PATI) Siri 10 menerusi Pelabuhan Tawau, semalam.
Ditahan di Depot Imigresen Kota Kinabalu, Papar dan Sandakan, semua PATI yang dipindahkan membabitkan seramai 192 lelaki, 19 wanita dan seorang kanak-kanak.
Keseluruhan PATI terbabit dihantar ke Pelabuhan Nunukan, Indonesia menggunakan pengangkutan laut.
Pengarah Jabatan Imigresen (JIM) Sabah, Datuk Sharifah Sitti Saleha Habib Yusoff berkata jumlah pecahan mengikut usia bagi kanak-kanak dalam pengusiran kali ini adalah membabitkan 12 tahun ke bawah manakala bagi dewasa dari 13 hingga 65 tahun.
“Kanak-kanak yang terbabit dengan penghantaran pulang adalah bersama ibu bapa, penjaga masing-masing dan penghantaran pulang semua PATI ini dengan kerjasama Konsulat Jenderal Republik Indonesia.
“Semua tahanan pada kali ini diusir melalui laut menggunakan pengangkutan Purnama Express dan Francis Express,” katanya dalam kenyataan media, hari ini. – KOSMO! ONLINE


Permudahkan pinjaman untuk rakyat berniaga
Oleh ABDUL RAZAK IDRIS

14 April 2023, 10:55 pm
SHAH ALAM – Kerajaan sewajarnya mempermudahkan bantuan pinjaman untuk rakyat berniaga bagi menampung kos hidup yang semakin meningkat.
Bekas Perdana Menteri, Datuk Seri Ismail Sabri Yaakob berkata, tanpa bantuan kerajaan akan menyebabkan rakyat mencari sumber pinjaman lain yang memudaratkan mereka di kemudian hari seperti ah long.
“Idea untuk menyuruh rakyat berniaga bagi menyelesaikan masalah kewangan memang baik dan tidak ada kesalahan pun.
“Cuma jika pelbagai syarat dikenakan untuk rakyat meminjam sudah pasti ia menyukarkan mereka untuk mengusahakan perniagaan,” katanya selepas menyampaikan sumbangan juadah berbuka puasa kepada 500 pelajar Universiti Teknologi Mara (UiTM) Shah Alam di Kolej Mawar, di sini hari ini.
Terdahulu media melaporkan rakyat disarankan untuk mencari alternatif lain seperti berniaga daripada membuat pengeluaran Kumpulan Wang Simpanan Pekerja (KWSP) bagi menyelesaikan masalah.
Kenyataan itu dibuat Timbalan Menteri Kewangan I, Datuk Seri Ahmad Maslan sekali gus menolak usul pengeluaran KWSP bersasar yang dibahaskan di Dewan Negara. – KOSMO! ONLINE


Rangka mayat wanita dikerat dipercayai bukan warganegara
Oleh KHAIRUL MOHD. ALI

14 April 2023, 9:51 pm
JOHOR BAHRU – Rangka mayat seorang wanita yang ditemui di dalam beg di sebuah hentian bas usang di Kulai, semalam dipercayai bukan rakyat tempatan.
Ketua Polis Johor, Datuk Kamarul Zaman Mamat berkata, ini kerana bedah siasat awal dibuat tidak menemui bekas suntikan Bacillus Calmette-gurin (BCG).
Bagaimanapun, katanya, pihaknya akan meneruskan siasatan untuk mendapatkan lebih banyak maklumat yang boleh membangkitkan siasatan dalam kes berkenaan.
“Bedah siasat dibuat mendapati tiada kesan suntikan BCG di tubuh badan mayat, jadi kemungkinan besar mangsa bukan seorang warganegara.
“Mayat tersebut juga telah dipotong kepada beberapa bahagian untuk dimuatkan ke dalam sebuah beg.
“Maklumat lanjut kita masih siasat, namun kebiasannya dalam kes seperti ini, motif kejadian biasanya akibat dendam,” katanya selepas melawat program Kempen Keselamatan Jalan Raya Bersama Pertubuhan Keselamatan Sosial (Perkeso) di laluan motosikal Plaza Tol Perling, di sini hari ini.

Kamarul Zaman turut memberitahu, mayat berkenaan turut menunjukkan kesan kecederaan di bahagian kepala dipercayai akibat dipukul objek tumpul.
Semalam, Ketua Polis Daerah Kulai, Superitendan Tok Beng Yeow mengesahkan penemuan rangka mayat seorang wanita berusia 25 tahun dipercayai dibunuh ditinggalkan dalam sebuah beg hentian bas berhampiran Hospital Kulai.
Beliau dilaporkan berkata, rangka mayat berkenaan sudah mereput lebih 50 peratus dan terdapat ulat ‘maggot’ selain dipercayai dibunuh lebih dua minggu lalu.- KOSMO! ONLINE


Kerajaan sudah kemuka nama calon Ketua Audit Negara
Oleh NORLIDA AKMAR IDROS

14 April 2023, 9:39 pm
SUNGAI PETANI – Kerajaan telah menghantar nama calon untuk mengisi kekosongan jawatan Ketua Audit Negara, dua minggu lalu.
Perdana Menteri, Datuk Seri Anwar Ibrahim berkata, perkara itu akan melalui beberapa prosedur sebelum nama calon itu dipersembahkan kepada Yang di-Pertuan Agong.
“Semua urusan sudah diselesaikan, saya menghantar cadangan nama tersebut dua minggu lalu,” katanya.
Beliau berkata demikian kepada pemberita selepas menghadiri Majlis Penerapan Nilai-Nilai Murni dan Iftar Kementerian Dalam Negeri (KDN) Madani, di sini hari ini.
Difahamkan, jawatan Ketua Audit Negara yang terakhir disandang oleh Datuk Seri Nik Azman Nik Abdul Majid yang melepaskan jawatan itu pada 23 Februari lalu.
Walau bagaimanapun, tidak dapat dipastikan sama ada beliau bersara atau mengosongkan jawatan tersebut. – KOSMO! ONLINE


4 ditahan curi kabel Telekom bernilai RM15,000
Oleh TUAN NURHIDAYAH TUAN AB.GHANI

14 April 2023, 8:22 pm
KUALA LUMPUR – Seramai empat individu lelaki ditahan di lokasi berasingan kerana terlibat dengan kecurian kabel Telekom yang bernilai hampir RM15,000 di Jalan SS15/5G, di sini, semalam.
Ketua Polis Daerah Subang Jaya, Asisten Komisioner Wan Azlan Wan Mamat berkata, pihaknya menerima laporan berhubung kejadian daripada pengadu lelaki berusia 52 tahun sekitar pukul 1.36 tengah hari.
Katanya, pengadu yang bekerja sebagai Pembantu Pegawai Teknik sebuah syarikat menyedari kabel dicuri sewaktu melakukan pemeriksaan kabel sekitar pukul 12.30 tengah hari pada Rabu.
“Semasa pengadu membuat pemeriksaan kabel milik sebuah syarikat di Subang Jaya, pengadu mendapati beberapa jenis kabel milik syarikat terbabit telah dipotong dan disyaki telah dicuri.
“Kabel bersaiz 0.4 millimeter (mm) dan 0.5mm telah dipotong dan anggaran setiap kabel yang dipotong berukuran lebih kurang 250 meter (m).
“Di dalam kejadian tersebut, syarikat terbabit mengalami kerugian lebih kurang RM15,000,” jelasnya dalam kenyataan, hari ini.

Menurut Wan Azlan, siasatan dijalankan di bawah Seksyen 379 Kanun Keseksaan atas kesalahan mencuri.
“Tiga lelaki tempatan ditahan di tepi jalan Sungai Kandis, Shah Alam dan seorang lagi di sebuah premis barang lusuh Subang Jaya. Kesemua suspek berumur dalam lingkungan 20 hingga 35 tahun.
“Kita merampas peralatan digunakan untuk mencuri kabel iaitu dua unit alat mesin leraian tembaga, peralatan memotong wayar, pembuka ‘man hole’ dan satu beg guni berisi leraian tembaga seberat 350 kilogram (kg) yang bernilai RM 11,000.
“Seterusnya, turut dirampas dua buah kenderaan yang digunakan oleh suspek,” ujarnya.
Jelasnya, suspek telah mengaku terlibat dengan kes ini serta lapan kes curi kabel yang lain di kawasan Subang Jaya dengan menggunakan modus operandi sama.
“Orang ramai yang mempunyai maklumat, diminta menghubungi polis di talian 03-78627100 atau Pegawai Penyiasat, Sarjan Mohd Bukhari Mat Noh di talian 013-4885483,” katanya. – KOSMO! ONLINE.


Relawan Yayasan Rahmah dilancar bantu perkasa skim Payung Rahmah
Oleh AMREE AHMAD

14 April 2023, 9:09 pm
PUTRAJAYA – Kementerian Perdagangan Dalam Negeri dan Kos Sara Hidup (KPDN) melancarkan Relawan Rahmah dalam usaha memperkasakan segala skim di bawah Payung Rahmah.
Menterinya, Datuk Seri Salahuddin Ayub berkata, pihaknya juga yakin aktivis di bawah Yayasan Rahmah Malaysia mampu membantu KPDN dalam segala program dianjurkan.
“Badan bukan kerajaan ini ditubuhkan oleh beberapa pihak yang tertarik dengan kejayaan Payung Rahmah menangani isu kos sara hidup rakyat,” katanya kepada pemberita selepas merasmikan kumpulan perintis Relawan Rahmah pada Majlis Iftar Ramadan KPDN, tadi.
Mengulas lanjut, Salahuddin menambah, beliau optimis yayasan itu mampu berfungsi selaras dengan terma penubuhannya yang ditetapkan oleh Suruhanjaya Syarikat Malaysia (SSM).
“Meskipun ia guna perkataan Rahmah, kita di KPDN turut memantau rapi termasuk buat audit kewangan yayasan ini agar ia tidak lari terpesong daripada matlamat,” katanya. – KOSMO! ONLINE


Tiada lagi Rumah Terbuka Aidilfitri PM di Seri Perdana
Oleh NORLIDA AKMAR IDROS

14 April 2023, 8:56 pm
SUNGAI PETANI – Perdana Menteri, Datuk Seri Anwar Ibrahim memberitahu, beliau tidak akan menganjurkan Rumah Terbuka Hari Raya Aidilfitri di Kompleks Seri Perdana, Putrajaya pada tahun ini.
Katanya, beliau sebaliknya akan turun menghadiri rumah terbuka yang dianjurkan Kerajaan Persekutuan atau kerajaan negeri.
“Perdana Menteri tidak akan adakan majlis Aidilfitri di Seri Perdana, tetapi kita akan turun ke bawah iaitu dari negeri ke negeri sama ada anjuran Kerajaan Persekutuan atau kerajaan negeri,” katanya.
Beliau berkata demikian ketika berucap pada Majlis Penerapan Nilai-Nilai Murni dan Iftar Kementerian Dalam Negeri (KDN) Madani, di sini hari ini.
Kata beliau, rumah terbuka pertama yang akan dihadirinya adalah di Alor Setar pada 29 April ini.
“Mereka kata makanan di Alor Setar jauh lebih lazat berbanding tempat lain,” tambahnya. – KOSMO! ONLINE


PM arah kastam sedia laporan penyeludupan 336kg heroin ke Australia
Oleh NORLIDA AKMAR IDROS

14 April 2023, 8:15 pm
SUNGAI PETANI – Perdana Menteri, Datuk Seri Anwar Ibrahim mengarahkan Jabatan Kastam Diraja Malaysia (JKDM) menyediakan laporan penuh berhubung penyeludupan 336 kilogram dadah jenis heroin dari Pelabuhan Klang, Selangor ke Australia pada Mac lalu.
“Saya sudah minta kastam yang bertanggungjawab bagi laporan penuh tentang punca apa yang berlaku dan bagaimana sudah 12 hingga 16 kali berlaku sehingga (suspek) ditangkap di Australia.
“Ia tunjuk kelemahan (kita) dan mesti diatasi. Saya juga minta polis terutama Jabatan Siasatan Jenayah dan Komersial juga bersama dalam siasatan ini,” katanya ketika berucap pada Majlis Penerapan Nilai-Nilai Murni dan Iftar Kementerian Dalam Negeri Madani, di sini hari ini.
Kata beliau, pihaknya memberi tempoh dua minggu kepada JKDM untuk menyediakan laporan penuh berhubung kes penyeludupan berkenaan.
“Baru-baru ini ada penyeludupan sejumlah besar dadah ke Australia, yang mana ia satu perkara yang mengaibkan, jika dibuktikan sah kerana ia dari Pelabuhan Klang.
“Soalnya bagaimana boleh dalam sistem yang canggih sekarang ini boleh bolos. Ia bukan soal kecil tetapi tunjuk kelemahan dalam sistem kita,” ujarnya.

Menurut beliau lagi, hal-hal sedemikian masih berlaku dalam keadaan pihaknya membicarakan tentang tatakelola pengurusan kerajaan yang baik, menentang rasuah dan salah guna kuasa.
“Oleh yang demikian, kita tidak boleh memberikan tolak ansur, kita harus lebih keras terhadap penjenayah ini,” tambahnya.
Polis Diraja Malaysia (PDRM) sebelum ini mengesahkan pihak berkuasa Australia berjaya merampas dadah heroin seberat 336 kilogram yang dibawa masuk menerusi kontena dari Malaysia ke Brisbane pada 13 Mac lalu. – KOSMO! ONLINE


Rahil Laura Salsabila Yamani rezeki Ramadan Jamal Abdillah
Oleh HANISAH SELAMAT

14 April 2023, 9:21 pm
PETALING JAYA – Raja Pop legenda, Datuk Jamal Abdillah menyambut kelahiran anak keenam yang diberikan nama Rahil Laura Salsabila Yamani, di sebuah pusat perubatan di ibu negara di sini, pukul 2.55 petang tadi.
Bayi perempuan seberat 2.94 kilogram yang dilahirkan menerusi kaedah pembedahan itu juga ada anak keempat hasil perkongsian hidupnya dengan Datin Zai Izzati Khiruddin, 28, yang dinikahi pada 2017.
“Alhamdulillah rezeki Ramadan. Isteri dan anak sihat-sihat saja. Terima kasih kepada semua yang mendoakan kesejahteraan keluarga saya,” katanya kepada Kosmo! Online.
Rumah tangga mereka diserikan tiga lagi cahaya mata iaitu Nur Azura Yamani yang berusia tiga tahun; El Isaac Yamani atau Zack, 2, dan Iskandar Rayyan Yamani, setahun.
Menerusi perkahwinan terdahulu, Jamal, 64, dikurniakan dua anak lelaki yang juga penyanyi, Osama Yamani, 21, dan Ahmad Zaki Yamani, 17.
Terdahulu penyanyi Gadis Melayu itu memilih 1 April untuk melahirkan anak bongsunya bertepatan sempena tarikh ulang tahun keenam perkahwinannya dengan Zai Izzati.

Bagaimanapun, Jamal berkata, doktor memberitahu, usia kandungan ketika itu masih terlalu awal sehingga perlu ditangguhkan dua minggu kemudian.
Sementara itu, mengenai pemilihan nama Rahil Laura Salsabila Yamani,
katanya dua nama diusulkan rakan manakala dua lagi nama adalah pilihannya sendiri.
“Rahil adalah ibu kepada Nabi Yusuf dan kami akan guna Laura sebagai panggilannya,” katanya lagi yang mengatakan sudah cukup enam anak sebagai pelengkap hidupnya.
– KOSMO! ONLINE


Lebih RM20 juta laksana CSR Anih Berhad
Oleh ABDUL RASHID ABDUL RAHMAN

14 April 2023, 8:09 pm
BENTONG – Pengendali Lebuh Raya Kuala Lumpur-Karak (KLK) dan Lebuh Raya Pantai Timur (LPT1), Anih Berhad bertindak proaktif apabila menyumbangkan lebih RM20 juta bagi melaksanakan program tanggungjawab sosial korporat (CSR).
Pengurus Besar Kanan Anih Berhad, Radzimah Mohd Radzi berkata, sumbangan berterusan sejak 2016 itu melibatkan purata peruntukan kira-kira RM2.5 juta setahun.
“Inisiatif CSR ini melibatkan sama ada dari segi sumbangan kewangan atau meningkatkan penglibatan secara terus ahli komuniti jajaran dalam aktiviti perniagaan di kawasan Rehat dan Rawat dan hentian sebelah sepanjang lebuh raya KLK dan LPT1.
“Inisiatif ini bertujuan meningkatkan taraf sosio ekonomi masyarakat yang tinggal di sekitar Lebuh raya,”katanya ketika berucap pada Majlis Iftar Semarak Kasih bersama Anih Berhad di Hentian Sebelah Bentong, di sini, hari ini.
Pada majlis itu Anih Berhad turut menyampaikan sumbangan kepada anak-anak yatim, asnaf dan pelajar tahfiz.
Sempena majlis itu Anih Berhad turut mengagihkan sumbangan zakat berjumlah RM15,000 kepada Yayasan Tahfiz Darul Furqan, Badan Amal Darul Mustafa dan Badam Amal Nur Zaharah.

Tambahnya sumbangan Anih Berhad telah memberi impak positif kepada komuniti kawasan sekitar sekali gus mengukuhkan kedudukan syarikat sebagai sebuah organisasi korporat yang prihatin atas tanggungjawab sosial. – KOSMO! ONLINE


Sultan Selangor bimbang perpecahan orang Melayu
Oleh MOHD YUNUS YAKKUB

14 April 2023, 9:02 pm
SABAK BERNAM – Sultan Selangor, Sultan Sharafuddin Idris Shah menzahirkan kebimbangan sekiranya perpecahan dibiarkan berterusan akibat fahaman politik akan membuatkan umat Islam khususnya Melayu akan terus lemah di negara ini.
Sultan Sharafuddin turut menegaskan adalah tidak mustahil Melayu akan hilang kuasa memerintah negara malah akan menjadi satu bangsa yang mundur dan terpinggir di negara sendiri.
Tegas baginda, peristiwa yang berlaku di beberapa negara Islam terutamanya di Timur Tengah dan sejarah keruntuhan Kerajaan Melayu Melaka boleh diambil iktibar serta tauladan.
“Ini bagi menunjukkan bahawa sesebuah kerajaan yang hebat juga boleh runtuh akibat perpecahan dan permusuhan dalam kalangan umat Islam.
“Malah, apa yang dapat kita lihat sekarang ini adalah orang Melayu telah berpecah kepada banyak golongan kerana perbezaan fahaman politik walaupun pada asasnya parti-parti politik tersebut mempunyai matlamat yang sama iaitu mendaulatkan Islam dan mempertahankan hak-hak serta kepentingan orang Melayu,”,” titah baginda ketika merasmikan Masjid Al-Ma’arufiah Kampung Parit Baru, Sungai Air Tawar, hari ini.
Sultan Sharafuddin turut berkenan menyampaikan sumbangan hari raya kepada 478 asnaf, fakir, miskin dan mualaf dan berbuka puasa bersama rakyat jelata.

Jelas baginda selaku Ketua Agama Islam di Selangor amat mengambil berat tentang hubungan persaudaraan di antara sesama umat Islam.
Sehubungan itu, Sultan Sharafuddin menasihatkan semua rakyat negeri ini agar sentiasa mengelakkan dari sebarang sengketa dan permusuhan sesama sendiri.
Dalam perkembangan berlainan, Sultan Sharafuddin mengingatkan rakyat Selangor agar dapat menunaikan tanggungjawab untuk keluar mengundi bagi memilih pemimpin yang amanah, bertanggung jawab dan tidak mengamalkan rasuah pada Pilihan Raya Negeri akan datang.
“Semua pihak juga diingatkan agar tidak menggunakan agama bagi tujuan politik kepartian dan hendaklah berkempen dengan beretika serta dalam batas undang-undang sedia ada.
“Beta yakin sekiranya kempen dilakukan secara berhemah, rakyat akan menghormati orang-orang politik dan parti-parti politik yang bertanding serta berupaya memilih sebuah kerajaan yang bertanggungjawab demi kelangsungan kehidupan masyarakat di Selangor,” titahnya. – KOSMO! ONLINE


Penjawat awam lesap sebulan gaji tekan pautan palsu
Oleh ASLIZA MUSA

14 April 2023, 9:34 pm
SUNGAI SIPUT – Seorang penjawat awam lelaki berputih mata apabila ‘wang gaji sebulannya’ lesap selepas mengakses link atau pautan bagi pembelian aplikasi penstriman.
Ketua Polis Daerah Sungai Siput, Superintendan Mohd. Khaizam Ahmad Shahabudin berkata, kejadian bermula selepas lelaki berusia 40-an itu tertarik untuk membeli aplikasi yang diiklankan di Facebook dengan harga murah.
Katanya, lelaki itu kemudian diberikan satu pautan tanpa mengetahui ia palsu apabila wang simpanannya di bank ditolak tanpa disedari.
“Kejadian pada 25 Mac lalu itu berlaku ketika mangsa mahu membeli aplikasi untuk menonton filem dan video.
“Mangsa telah diberikan satu pautan palsu untuk diakses bagi melengkapkan transaksi. Mangsa menyedari ditipu selepas wang simpanan kira-kira RM3,000 di bank lesap,” katanya pada program Semarak Kasih Ramadan 2023 di Ibu Pejabat Polis Daerah (IPD) Sungai Siput, di sini hari ini.
Mengulas lanjut beliau berkata, mangsa juga tidak menerima kod pengesahan transaksi (TAC) untuk tujuan pemotongan wang di bank.

“Mangsa telah membuat laporan di Balai Polis Sungai Siput. Siasatan lanjut sedang dijalankan mengikut Seksyen 420 Kanun Keseksaan kerana menipu,” katanya. – KOSMO! ONLINE


Isteri terkilan, suami gesa hantar ibu ke rumah orang tua
Oleh KOSMO!

14 April 2023, 8:18 pm
PETALING JAYA – Seorang wanita meluahkan rasa terkilan dan sedih apabila digesa suami untuk meninggalkan ibunya sendiri di rumah orang tua.
Menerusi perkongsian di media sosial, wanita tersebut yang merupakan anak tunggal akui tidak tergamak untuk berbuat demikian kepada ibunya.
Katanya, ibunya yang berusia 69 tahun sebelum ini tinggal seorang diri di Kedah dan memerlukan penjagaan rapi kerana sakit.
“Jadi, saya ajak mak untuk tinggal sekali di Kuala Lumpur dan mak rela hati ikut. Kerja saya pun dekat dengan rumah. Saya boleh balik tengok mak.
“Dari segi belanja dan barang keperluan mak seperti lampin dewasa, segala ubat dan susu semua saya yang tanggung,” katanya.
Bagaimanpun, dia memberitahu, suaminya mula marah-marah selain menyatakan ibunya itu menyusahkan mereka.

“Dia marah depan mak saya dan kami bergaduh teruk sehingga dia suruh pilih mak atau dia. Kalau pilih dia, hantar mak rumah orang tua.
“Saya tak sanggup, mak saya ada saya seorang sahaja lagi dan saya berfikir nak tinggalkan suami sebab mak jaga saya dari kecil hingga berjaya,” ujarnya.
Dalam pada itu, katanya, dia tetap cuba menjelaskan kepada suaminya bahawa menjaga ibu merupakan sebahagian daripada tanggungjawabnya.
“Tetapi suami kata, kalau mak tanggungjawab saya, kenapa kahwin dengan dia. Luluh hati saya sedangkan saya selalu bantu ibu bapa dia.
“Jujur, sebelum ini saya bahagia. Tiada masalah. Namun, ujian ini berat untuk saya,” jelasnya. – KOSMO! ONLINE


Jalan alternatif di Gua Musang beroperasi sehala mula esok
Oleh AIMUNI TUAN LAH

14 April 2023, 7:26 pm
GUA MUSANG – Jabatan Kerja Raya (JKR) melakukan penyuraian trafik dengan membuka jalan sehala di laluan alternatif jalan Gua Musang-Kuala Lipis bermula esok sehingga 2 Mei depan.
Ketua Pengarah Kerja Raya (JKR), Datuk Ir. Ahmad Redza Ghulam Rasool berkata, penyuraian trafik dari arah Lembah Klang bermula Tanah Putih di sini dilakukan bagi mengatasi masalah kesesakan jalan raya sekali gus mengurangkan kesesakan semasa perantau dari Lembah Klang pulang ke negeri ini.
Katanya, perubahan laluan trafik bagi jalan alternatif akan bermula esok sempena musim perayaan ini.
“JKR bersama pihak polis telah menjalankan satu program yang membolehkan sebahagian jalan akan jadi laluan sehala. Kita akan memasang penghadang dan termasuk tanda arah jalan sehala bermula malam ini untuk mengurangkan konflik kenderaan yang bergerak dari arah bertentangan.
“Selain mengurangkan lintasan kenderaan di persimpangan yang boleh menyebabkan konflik dan kemalangan, langkah ini adalah usaha JKR untuk mengurangkan risiko kemalangan dan meningkatkan lagi keselamatan pihak pengguna walaupun kita tahu memang ada berlaku kesesakan,” katanya kepada pemberita di Tapak Projek Lingkaran Tengah Utama (LTU) FT2747 di sini hari ini.
Ahmad Redza memberitahu, jalan alternatif terbabit juga sudah melalui proses pelebaran jalan bagi membolehkan pengguna melaluinya dan memenuhi standard jalan.

Katanya, memandangkan pembinaan Projek LTU subpakej 3BC dan 3D yang melalui laluan sedia ada di FT2747, satu jalan alternatif di FT08 (jalan lama) telah disediakan lebih awal bagi tujuan melencongkan kenderaan.
Pelan penyuraian trafik (jalan sehala) di laluan alternatif FT08 di Gua Musang, bermula esok.
“Lebar jalan bagi laluan sehala itu sebekum ini kira-kira tiga meter. Pada penghujung tahun 2021, kita melebarkan jalan berkenaan menjadikan sehala 3.5 meter dan dua hala menjadi tujuh meter. Ia sama dengan standard jalan contohnya dari arah Lembah Klang.
“Jadi, sekiranya pengguna kenderaan itu datang dari Lembah Klang melalui jalan dua hala di laluan alternatif in, terdapat beberapa lencongan dan jarak jauh sedikit iaitu enam kilometer berbanding jalan yang ditutup hanya empat kilometer,” katanya.
Menurut Ahmad Redza, beliau menjangkakan laluan itu sesak bermula Selasa depan apabila perantau mula bergerak pulang ke kampung halaman mereka.
Katanya, pihak JKR juga sentiasa membuat penyelarasan dengan pihak-pihak berkepentingan bagi mengurangkan impak terhadap pengguna jalan raya dan penduduk setempat semasa pelaksanaan projek. – KOSMO! ONLINE


Pakej bungkusan pelanggan berterabur, lori kurier bertembung lori
Oleh ROHANA MOHD. NAWI

14 April 2023, 7:36 pm
KUALA KRAI – Dua pemandu cedera selepas sebuah lori kurier bertembung dengan sebuah treler yang membawa muatan kayu getah di Kilometer 89, Jalan Kota Bharu-Gua Musang di Manek Urai, di sini.
Dalam kejadian kira-kira pukul 4.15 pagi itu, pemandu lori sebuah syarikat kurier berusia 36 tahun dan pemandu treler berusia 37 tahun yang cedera dibawa ke Hospital Sultan Ismail Petra di sini untuk rawatan lanjut.
Ketua Polis Daerah Kuala Krai, Superintendan Suzaimi Mohamad berkata, siasatan mendapati, kejadian berlaku ketika sebuah treler yang membawa muatan kayu getah dalam perjalanan dari arah Kuala Krai ke Gua Musang.
Menurutnya, semasa tiba di lokasi kejadian, lori syarikat kurier dari arah bertentangan dipercayai hilang kawalan sebelum bertembung dengan treler terbabit.
“Keadaan itu menyebabkan pakej bungkusan pelanggan bertaburan atas jalan apabila lori tersebut terbalik. Selain itu, kayu getah yang berada di atas treler turut jatuh ke jalan raya.
“Siasatan lanjut mendapati, lori terbabit hilang kawalan dan masuk ke laluan treler sebelum kedua-dua kenderaan itu bertembung. Kes disiasat mengikut Seksyen 43(1) Akta Pengangkutan Jalan 1987,” katanya dalam satu kenyataan, hari ini. – KOSMO! ONLINE


39 individu dicekup jual bunga api, mercun tanpa permit di Kelantan
Oleh ROSMIZAN RESDI

14 April 2023, 6:53 pm
KOTA BHARU – Polis Kelantan telah merampas pelbagai jenis mercun dan bunga api bernilai lebih RM217,000 sejak tempoh tiga minggu lalu.
Ketua Polis Kelantan, Datuk Muhamad Zaki Harun berkata, dalam tempoh itu, ia melibatkan 39 kes termasuk tangkapan membabitkan 25 lelaki dan enam wanita warga tempatan.
Menurutnya, kesemua rampasan pelbagai jenis mercun dan bunga api itu dipercayai untuk jualan sempena Hari Raya Aidilfitri.
“Bermula 25 Mac sehingga semalam, sebanyak 31 tangkapan telah dilakukan dengan nilai rampasan sebanyak RM217,194.
“Kesemua individu berkenaan ditahan kerana membawa mercun dan bunga api tanpa sebarang permit daripada pihak polis” katanya pada sidang akhbar di Ibu Pejabat Polis Kontinjen Kelantan, di sini hari ini.
Mengulas lanjut, Muhamad Zaki memberitahu, kesemua suspek yang ditahan itu disiasat mengikut Seksyen 8 Akta Bahan Letupan 1957. – KOSMO! ONLINE


Polis buru penceroboh kubur Iban
Oleh CHERINE JON

14 April 2023, 7:20 pm
SIBU: Ibu Pejabat Polis Daerah (IPD) Sibu sedang mengesan individu yang melakukan pencerobohan ke atas tanah perkuburan Iban, Pulau Keladi, di sini.
Ketua Polis Daerah Sibu, Asisten Komisioner Zulkipli Suhaili berkata sejak kejadian dilaporkan pada 7 April lalu, sehingga kini pihak polis masih giat menjalankan risikan bagi mengesan individu yang terlibat.
“Polis menyeru agar mana-mana orang yang mempunyai maklumat mengenai kejadian agar terus menghubungi pegawai penyiasat kes, Sarjan Mohd Fairrul Noor Azlan di talian 017-3315589,” katanya dalam kenyataan, hari ini.
Menurut Zulkipli, pada pukul 9.30 pagi 7 April lalu, Balai Polis Lanang, di sini, telah menerima laporan dari Tuai Rumah Tanjung Latap memaklumkan tanah perkuburan Pulau Keladi telah diceroboh.
Susulan itu, katanya pasukan Bahagian Siasatan Jenayah, Ibu Pejabat Polis Daerah (IPD) Sibu telah ke lokasi kejadian dan mendapati sebanyak 28 kubur telah diceroboh manakala kes diklasifikasikan di bawah Seksyen 297 Kanun Keseksaan. – KOSMO! ONLINE


Wanita mungkin diusir dari Bali kerana berbogel di pokok Kayu Putih
Oleh KOSMO!

14 April 2023, 7:00 pm
DENPASAR – Seorang pesohor media sosial berdepan pengusiran dari Bali selepas dia menjadi wanita kedua dalam tempoh kurang setahun yang berbogel di sisi sebatang pokok berusia 700 tahun dan dianggap suci oleh masyarakat setempat, lapor portal berita MailOnline semalam.
Aktivis dan ahli perniagaan tempatan, Ni Luh Djelantik berkongsi gambar menunjukkan wanita itu bergambar di sisi pokok Kayu Putih yang terletak di belakang sebuah kuil di Tabanan, kira-kira 23 kilometer di barat laut Denpasar pada Rabu lalu.
“Kepada semua warga asing yang tidak menghormati tanah kami, Bali adalah rumah kami, bukan milik anda! Adakah anda fikir anda akan kelihatan hebat dengan merakam gambar bogel di  pokok suci kami?
“Pulang ke negara anda jika anda tidak boleh menghormati tradisi dan budaya kami!” kata kapsyen pada gambar tersebut.
Bagaimanapun, wanita misteri itu dilaporkan telah ditangkap berikutan gambar bogel itu.
Skandal itu berlaku kurang setahun selepas pesohor yoga dari Russia, Alina Fazleeva dihantar pulang kerana bergambar dalam keadaan bogel di pokok suci itu.

Fazleeva berdepan reaksi hebat selepas berkongsi gambarnya di media sosial. Wanita itu kemudian menyiarkan video permohonan maaf memaparkan dia berdoa di pangkal pohon itu dengan berpakaian lengkap dan menyatakan kekesalannya. – Agensi


SPRM bebas siasat kes pegawai kanan Sivakumar
Oleh KOSMO!

14 April 2023, 7:58 pm
SEBERANG PERAI – Suruhanjaya Pencegahan Rakyat Malaysia (SPRM) bebas untuk menyiasat sepenuhnya kes rasuah membabitkan pegawai kanan kepada Menteri Sumber Manusia, V. Sivakumar.
Perdana Menteri, Datuk Seri Anwar Ibrahim berkata, keputusan SPRM itu adalah selari dengan arahan beliau sebelum ini supaya badan berkuasa berkenaan bertindak sekiranya ada asas terhadap mana-mana pihak mahupun individu.
Bagaimanapun, beliau meminta semua pihak supaya tidak membuat penilaian sendiri berhubung siasatan SPRM terhadap pegawai kanan menteri berkenaan.
“Jangan kita mendahului dari segi menjangkakan apa-apa yang lain, kerana saya tidak ada apa-apa maklumat selain daripada dimaklumkan tentang penahanan, kalau tidak silap, tiga pegawai di kementerian berkenaan,” katanya dalam sidang akhbar, di sini hari ini.
Difahamkan setakat ini, seramai dua individu yang juga pegawai kanan Sivakumar ditahan SPRM berhubung siasatan kes itu sejak semalam.
Terdahulu, media melaporkan, pegawai tugas-tugas khas menteri ditahan dipercayai berkaitan isu pengambilan pekerja asing. – KOSMO! ONLINE


Dua lelaki tembak pistol air pada polis
Oleh KOSMO!

14 April 2023, 7:30 pm
HONG KONG – Dua lelaki Hong Kong ditangkap kerana berkelakuan tidak senonoh selepas mereka menembak pistol air ke arah anggota polis semasa acara Songkran yang merupakan tahun baharu Thailand di Kowloon City, lapor Perbadanan Penyiaran British semalam.
Kedua-dua mereka berusia dalam lingkungan 20-an menggunakan festival itu sebagai helah untuk menyasarkan pihak penguat kuasa undang-undang, kata polis.
Acara itu diadakan di Kowloon City, daerah di mana ramai orang Thailand tinggal.
Secara tradisinya semasa Songkran, air disimbah menggunakan baldi dan pistol air untuk menghalau nasib malang.
Hong Kong telah menyaksikan penghakisan kebebasan sejak China melaksanakan undang-undang keselamatan pada 2020 yang menurut pengkritik, direka untuk meredakan perbezaan pendapat dan melemahkan autonomi Hong Kong.
Salah seorang daripada dua lelaki itu mengendalikan saluran YouTube, lapor South China Morning Post dengan memetik sumber polis.

Sebuah video yang dimuat naik pada 10 April lalu menunjukkan seorang lelaki berpakaian merah menembak pistol air ke arah dua anggota polis dan wartawan TVB yang dianggap ramai sebagai propemerintah. – Agensi


Program Gerila Mamak Cyber, Tune Protect meriah
Oleh MOHAMAD NAUFAL MOHAMAD IDRIS

14 April 2023, 7:16 pm
SHAH ALAM- Kemeriahan jelas dirasai dalam program Gerila Mamak Cyber bersama Tune Protect di Bazar Ramadan Stadium Shah Alam, di sini hari ini.
Pengunjung bazar tersebut diberikan belon serta sampul duit percuma dalam program yang dianjurkan bersama Media Mulia Sdn. Bhd. (Media Mulia) dan Tune Protect Malaysia (Tune Protect).
Ketua Bahagian Penjenamaan, Komunikasi dan Korporat Sosial Tune Protect, Esther Chew berkata, program tersebut dianjurkan bagi memberikan kesedaran kepada pengunjung bahawa pentingnya melanggan pelan perlindungan kesihatan.
“Pemilihan bazar Stadium Shah Alam sebagai lokasi program kerana bazar tersebut antara yang paling ramai dikunjungi di Selangor.
“Kami menyasarkan untuk menarik lebih ramai rakyat Malaysia mengambil insurans daripada Tune Protect,” katanya ketika ditemui di sini, hari ini.
Menurut beliau, pengunjung berpeluang memenangi hadiah istimewa sekiranya mereka memuat turun aplikasi dan melanggan Tune Protect di telefon pintar mereka.

Jelas Esther, terdapat beberapa pilihan aplikasi kesihatan kepada penggunanya seperti mengira jumlah langkah, tidur dalam sehari dan lain-lain lagi.
“Di khemah acara, pengunjung berpeluang memenangi pelbagai hadiah seperti pen, pelekat kereta, bag dan lain-lain lagi dengan bermain roda impian.
“Esok (Sabtu), program Gerila Mamak Cyber bersama Tune Protect dijalankan di Bazar Ramadan Taman Tun Dr. Ismail (TTDI), Kuala Lumpur dan kami harap ramai pengunjung bazar tersebut dapat menyertai program yang disediakan,” katanya. – KOSMO! ONLINE


Larangan perjalanan kenderaan barangan pada 20, 21, 24, 25 April
Oleh MOHD. HUSNI MOHD. NOOR

14 April 2023, 7:32 pm
PUTRAJAYA – Kementerian Pengangkutan (MOT) menguatkuasakan Larangan Pemanduan Ke Atas Kenderaan Barangan (Road-Ban) bersempena sambutan Hari Raya Aidilfitri nanti.
MOT menerusi kenyataan akhbar hari ini berkata, larangan itu akan dikuatkuasakan pada 20 dan 21 April 2023 (sebelum perayaan) serta pada 24 dan 25 April 2023 (selepas perayaan).
Menurutnya, ia akan dilaksanakan selepas mengambil kira peningkatan trafik ketara khususnya bagi kenderaan persendirian yang pulang ke kampung halaman.
“Tujuan utama road-ban ini adalah bagi mengelakkan kesesakan lalu lintas serta mengurangkan risiko nahas jalan raya akibat percampuran trafik antara kenderaan barangan dengan kenderaan persendirian dan perintah penurunan had laju kebangsaan juga akan turut dikuatkuasakan bersama-sama road-ban ini,” katanya.
Katanya, menurut Perintah Had Laju Kebangsaan (Pemberhentian Sementara) dan Perintah Had Laju Tempatan (Jalan Persekutuan) (Larangan Masa Tertentu), had laju kenderaan motor diturunkan kepada 80 km sejam di seluruh Malaysia.
Jelas MOT lagi, road-ban dilaksanakan atas tujuh jenis kenderaan barangan termasuk seperti lori pembawa dan lori jongket yang berat dengan muatannya melebihi 7,500 kg, lori pengangkut rendah, treler tiang, treler pelantar dan lori balak.

Katanya, kenderaan lain termasuk lori berat dengan muatannya melebihi 7,500 kg yang mengangkut simen,
besi, keluli, batu, pasir, tanah, amang, bijih timah, arang batu atau bahan binaan atau bahan galian yang lain.
Turut dilarang ialah lori kontena yang mengangkut barangan (kecuali lori kontena yang mengangkut barangan dari pelabuhan atau lapangan terbang ke kawasan perindustrian di dalam negeri yang sama dan sebaliknya). – KOSMO! ONLINE


Harga bilik hotel di Mekah cecah RM4,000 semalam
Oleh KOSMO!

14 April 2023, 8:00 pm
MEKAH – Sektor perhotelan di kota suci Mekah menyaksikan kebangkitan ketara apabila mencatatkan kadar penginapan mencecah 100 peratus sepanjang 10 hari terakhir Ramadan sekali gus angka tertinggi selepas pandemik, lapor portal berita Saudi Gazette semalam.
Pengurus sebuah hotel di kejiranan Aziziyah, Bassam Khanfar berkata, tahun 2023 berlaku peningkatan dalam jumlah jemaah umrah dengan kadar penginapan kembali ke tahap prapandemik.
Peningkatan itu terutamanya didorong kemudahan yang ditawarkan oleh kerajaan kepada jemaah umrah dari luar negara dengan pelabur dan pemilik hotel segera mengambil kesempatan untuk membuka hotel mereka.
Kata Bassam, berdasarkan taburan geografi hotel di Mekah, adalah jelas bahawa rangkaian pengangkutan baharu telah membantu pengusaha hotel di luar pusat bandar mendapatkan kapasiti penginapan yang sama seperti rangkaian hotel berhampiran Masjidil Haram.
Beliau berkata: “Salah satu sebab paling utama untuk jemaah memilih tempat penginapan di luar kawasan pusat bandar adalah kerana harga hotel berhampiran Masjidil Haram sangat mahal.”
Pengarah Jabatan Komersial di Address Makkah Hotel, Hani Najah berkata, jemaah umrah terutamanya tertumpu di kawasan tengah sekitar Masjidil Haram.

Bagaimanapun, tambahnya: “Projek Bas Mekah membolehkan jemaah umrah memilih hotel yang terletak di kawasan lain di Mekah dengan bas menghubungkan kawasan ini dengan Masjidil Haram. Ini telah membantu memulihkan kawasan tersebut, terutamanya hotel di bawah taraf empat bintang.”
Harga untuk bilik yang mempunyai pemandangan adalah antara SR4,000 (RM4,683) hingga SR10,000 (RM11,709) satu malam untuk hotel lima bintang.
Harga purata setiap bilik adalah antara SR2,500 (RM2,927) hingga SR3,000 (RM3,512) dan antara SR800 (RM936) hingga SR1,100 (RM1,288) untuk hotel lima bintang serta empat bintang di luar kawasan tengah (jauh dari Masjidil Haram)
Pakar sektor pelancongan dan hotel, Arwa Al-Ahmadi berkata: “Kadar penginapan pada tahun ini sangat tinggi. Kadar penginapan di sebilangan hotel mencecah 100 peratus, peratusan yang dihalang oleh pandemik Covid-19 pada tahun-tahun lepas.
Al-Ahmadi berkata bahawa kota suci itu menempatkan lebih 1,400 hotel dan  menambah, tren Haramain serta bas percuma dari lapangan terbang telah membantu memudahkan pengangkutan jemaah serta mengurangkan kesesakan. – Agensi


Cuaca panas cecah 40 darjah Celsius di Jeli
Oleh KOSMO!

14 April 2023, 6:12 pm
PETALING JAYA – Cuaca panas di Jeli, Kelantan dijangka boleh mencecah sehingga 40 darjah Celsius selama tiga hari berturut-turut, bermula hari ini.
Menurut Jabatan Meteorologi (MetMalaysia), terdapat satu kawasan di Semenanjung berada pada Tahap 2 (Gelombang Haba) iaitu Jeli.
“15 kawasan di Semenanjung berada pada Tahap 1 (berjaga-jaga) Perlis, Sik, Hulu Perak, Kinta, Batang Padang, Raub, Bentong, Maran, Lipis, Jerantut, Jempol, Pasir Mas, Tanah Merah, Kuala Krai dan Kuala Terengganu.
“Semua kawasan di Sabah dan Sarawak dalam pemantauan.
“Tahap Gelombang Haba melibatkan suhu maksimum harian 37 hingga 40 darjah Celsius sekurang-kurangnya tiga hari berturut-turut, manakala bagi tahap berjaga-jaga, maksimum harian 35 hingga 37 darjah Celsius bagi tempoh sama,” jelasnya dalam kenyataan, sebentar tadi. – KOSMO! ONLINE


Songkran di Perlis kembali meriah
Oleh SYED AZLAN SAYED HIZAR

14 April 2023, 6:27 pm
PADANG BESAR – Perayaan Songkran kali ini disambut meriah oleh masyarakat berketurunan Siam di Perlis selepas selepas tiga tahun suram akibat pandemik Covid-19.
Penyelaras program sambutan Songkran Wat Suwankhiri, Loat Erong, 64, berkata, sambutan dihadiri 500 pengunjung sejak awal pagi.
“Acara bermula sejak pagi dengan upacara keagamaan mengikut agama Buddha. Masyarakat Siam akan bersembahyang di samping memohon kemaafan daripada ibu bapa, ahli keluarga serta memohon restu daripada warga emas.
“Mengikut kepercayaan masyarakat Siam, air yang membasahi tubuh kami ini diibaratkan seperti menyucikan kesalahan lampau sebagai simbolik bagi permulaan tahun baharu yang lebih baik,” katanya di sini, hari ini.
Sambutan Songkran itu diadakan bersempena tahun baharu mengikut kalender masyarakat Siam dan turut dianjurkan pada tanggal 13 April pada setiap tahun.
Sambutan Songkran turut dimeriahkan dengan tembakan air dengan bantuan pasukan bomba sukarela dan persembahan konsert yang dianjurkan khas buat pengunjung yang hadir.

Sementara itu, seorang penduduk, Cikra Erun, 42, berkata, sambutan Songkran kali ini amat bermakna apabila turut mendapat penglibatan memberangsangkan daripada masyarakat Siam sekitar Perlis.
“Memang dapat dilihat kemeriahan pada perayaan kali ini apabila semua masyarakat Siam tanpa mengira usia kelihatan teruja dan gembira dengan sambutan Songkran tahun ini,” katanya. – KOSMO! ONLINE